Attēls, kurā ir skečs, balts, raksts, zīmējums

Apraksts ģenerēts automātiski

|  |  |
| --- | --- |
| Ventspils valstspilsētas pašvaldības iestāde  **VENTSPILS PIRMSSKOLAS IZGLĪTĪBAS IESTĀDE “Rūķītis”**   |  | | --- | | Jūras iela 2, Ventspils, LV-3601, Latvija, tālrunis 63627505, e-pasts: rukitis@ventspils.lv | |

KONSOLIDĒTĀ VERSIJA

Apstiprināts

ar Ventspils pirmsskolas izglītības

iestādes “Rūķītis” vadītājas L. Eizenbārdes

2025. gada 6. janvāra rīkojumu Nr.2-19/7

Grozījumi:

ar Ventspils pirmsskolas izglītības

iestādes “Rūķītis” vadītājas L. Eizenbārdes

2025. gada 28. marta rīkojuma Nr.2-19/48

**Ventspils pirmsskolas izglītības iestādes “Rūķītis”**

**IEKŠĒJĀS KĀRTĪBAS NOTEIKUMI**

Ventspilī

2025. gada 6. janvārī Nr. 2-15

Izdoti saskaņā ar Valsts pārvaldes iekārtas likuma 72. panta pirmās daļas

1. punktu, Izglītības likuma 36. panta pirmās daļas 1. punktu,

Bērnu tiesību aizsardzības likuma 68. panta 2. daļu,

Ministru kabineta 22.08.2023. noteikumu Nr.474

“Kārtība, kādā nodrošināma izglītojamo profilaktiskā veselības aprūpe,

pirmā palīdzība un drošība izglītības iestādēs un to

organizētajos pasākumos” IV. sadaļas 16 punktu.

**I. Vispārīgie jautājumi**

1. Ventspils pirmsskolas izglītības iestādes “Rūķītis” (turpmāk - Iestāde) Iekšējās kārtības noteikumi (turpmāk – Noteikumi) nosaka;

1.1 izglītojamo uzvedības noteikumus Iestādē, tās teritorijā un Iestādes organizētajos vai atbalstītajos pasākumos,

1.2. izglītojamo tiesības,

1.3. izglītojamo pienākumus,

1.4. izglītības procesa organizāciju,

1.5. Iestādes pasākumu organizēšanu un atbalstīšanu,

1.6. Iestādes un vecāku līdzdarbības formas,

1.7. evakuācijas plāna un informācijas par operatīvo dienestu izsaukšanu izvietojumu Iestādē,

1.8. atkarību izraisošu vielu, ieroču, munīcijas un speciālo līdzekļu iegādāšanās, ienešanas, lietošanas, glabāšanas, izplatīšanas un pamudināšanas tos lietot aizliegumu Iestādē, tās teritorijā un Iestādes organizētajos vai atbalstītajos pasākumos,

1.9. izglītojamā rīcību, ja Iestādē vai tās organizētajā vai atbalstītajā pasākumā izglītojamais kādas personas darbībā saskata draudus savai vai citu personu drošībai, tostarp vardarbību,

1.10. Iestādes vadītāja, pedagogu un citu darbinieku rīcību, ja tiek konstatēta fiziska vai emocionāla vardarbība pret izglītojamo,

1.11. kārtību, kādā Iestādei nepiederošas personas uzturas Iestādē,

1.12. kārtību, kādā reģistrē izglītojamo ierašanos un neierašanos Iestādē un informē par to vecākus,

1.13. atbildību par iekšējās kārtības noteikumu neievērošanu,

1.14. kārtību, kādā izglītojamie, vecāki/likumiskie pārstāvji un darbinieki tiek iepazīstināti ar noteikumiem.

**II. Izglītojamo uzvedības noteikumi Iestādē, tās teritorijā un Iestādes organizētajos vai atbalstītajos pasākumos**

2. Izglītojamo uzvedības noteikumi Iestādē:

2.1. Izglītojamiem atļauts pārvietoties Iestādē un tās teritorijā tikai pieaugušo pavadībā.

2.2. Izglītojamā uzvedības noteikumi atrodoties Iestādē:

2.2.1. neienest bīstamus priekšmetus (sērkociņus, šķiltavas, cigaretes, stiklus, nazi u.c.)

ar kuriem var savainoties pats vai savainot citus, kā arī dārglietas un telefonus;

2.2.2. nedrīkst apsaukāties, spļaudīties, apvainot, kost, skrāpēties, durt ar asiem

priekšmetiem, raustīt aiz drēbēm un matiem, aizskart un sist grupas biedrus;

2.2.3. neņemt bez atļaujas citu bērnu vai pieaugušo lietas;

2.2.4. neliekties ārā pa atvērtu logu;

2.2.5. bez pieaugušo atļaujas nepamest iestādi, ja vien nav iestājusies ārkārtas situācija;

2.2.6. pārvietojoties un atrodoties telpās, nav atļauts skriet, grūstīties un mētāties

ar rotaļlietām un citiem priekšmetiem.

Grupā:

2.2.7. nav atļauts traucēt grupas biedrus;

2.2.8. jāievēro rotaļu un spēles noteikumi;

2.2.9. šķēres, adatas, īlenus u.c. asus priekšmetus izmantot tikai pie galda pedagoga uzraudzībā;

2.2.10. pēc rotaļāšanās rotaļlietas un mācību piederumi jāsakārto un jānoliek savās vietās;

2.2.11. sīkos priekšmetus, spēles kauliņus nebāzt mutē, degunā, ausīs;

2.2.12. jāievēro grupas noteikumi;

2.2.13. telpās pārvietoties soļos;

2.2.14. sēžot uz krēsla, nešūpojies, ja krēslu vēlies pārnest, tad dari to uzmanīgi;

2.2.15. verot durvis jāpaskatās, kur ir tavi vai kāda cita pirksti, nesavaino tos.

Guļamtelpā:

2.2.16. noģērbjoties sakārtot savas drēbes uz krēsliņa;

2.2.17. nestāvēt gultā stāvus;

2.2.18. nekarāties pāri gultas malām;

2.2.19. nelēkāt pa gultu;

2.2.20. atrasties tikai savā guļvietā;

2.2.21. netraucēt citiem bērniem atpūsties.

Tualetē:

2.2.22. ievērot tualetes lietošanas noteikumus;

2.2.23. zobus tīrīt tikai ar savu zobu suku;

2.2.24. mazgājot rokas, izmantot ziepes;

2.2.25. rokas slaucīt savā dvielī;

2.2.26. ieej vai izej pa durvīm viens vai pārī.

Kāpnēs:

2.2.27. pārvietoties pa kāpnēm drīkst tikai ar apaviem kājās;

2.2.28. ejot pa kāpņu ārējo pusi, jāturas pie kāpņu margām;

2.2.29. pa kāpnēm jāiet lēnām un pa vienam pakāpienam, nedrīkst lēkāt, grūstīties vai skriet;

2.2.30. pa koridoriem ej soļos, neslidinies, negrūsties.

Ēdienreizēs:

2.2.31. pirms ēdienreizēm jānomazgā rokas;

2.2.32. pie galda jāsēžas uzmanīgi, negrūstoties, neaplejoties ar ēdienu;

2.2.33. apsēžoties un pieceļoties no galda, krēsls jāpaceļ, nevis jāatstumj;

2.2.34. pie galda nerotaļāties, nespēlēties ar ēdienu un nešūpoties uz krēsla.

Sporta un aktu zālē:

2.2.35. ievērot noteikumus, ar kuriem iepazīstina sporta un mūzikas skolotāji.

2.3. Izglītojamā uzvedības noteikumi atrodoties Iestādes teritorijā:

2.3.1. neatstāt Iestādes teritoriju vienam bez pieaugušā;

2.3.2. uzturēties tikai pedagoga norādītajā vietā;

2.3.3. uz rotaļlaukumu iet pārī, neskriet, negrūsties;

2.3.4. par katru negadījumu (kritienu, nesaskaņām utt.) jāpasaka skolotājai;

2.3.5. smilšu kastē nemētāties ar smiltīm;

2.3.6. netuvoties žogam, vārtiņiem, iestādes saimniecības zonai;

2.3.7. nebāzt pirkstus šķirbās un žogā;

2.3.8. nesarunāties ar nepazīstamiem cilvēkiem, kuri atrodas aiz žoga vai

teritorijā, nepieņemt no viņiem dāvanas vai saldumus; neiet tiem līdzi;

2.3.9. nekavējoties ziņot skolotājai, ja esi atradis nezināmu priekšmetu

(konfektes, cepumus, tabletes, rotaļlietas u.c.) vai priekšmetu ar ko var

savainoties, nepacelt un neaiztikt tos;

2.3.10. neaizskart, neglaudīt dzīvniekus, nepazīstamus priekšmetus, augus;

2.3.11. sekot, lai vasaras saulē galvā vienmēr būtu cepure vai lakats;

2.3.12. rotaļu un spēļu laikā ievērot drošības noteikumus;

2.3.13. pateikt skolotājai, ja pastaigas laikā pāri žogam pārkrīt rotaļlieta; aizliegts

tai doties pakaļ patstāvīgi;

2.4. Uzvedības noteikumi organizētajos pasākumos:

2.4.1. ievērot labas uzvedības noteikumus (netrokšņot, nekāpt uz priekšmetiem,

krēsliem, neaiztikt dekorācijas u.t.t.);

2.4.2. uz pasākumu un pēc tā doties kopā ar grupas bērniem un pieaugušajiem;

2.4.3. neredzot savu skolotāju, meklē palīdzību pie jebkura pieaugušā;

2.4.4. informēt pieaugušo, ja atrod asus vai nepazīstamus priekšmetus.

**III. Izglītojamo tiesības**

3. Izglītojamo tiesības ir:

3.1. iegūt valsts vai pašvaldības apmaksātu pirmsskolas izglītību;

3.2. mācību un audzināšanas procesā izteikt un aizstāvēt savas domas un uzskatus, neaizskarot citu personu cieņu un godu;

3.3. mācību procesā izmantot Iestādes telpas, sporta inventāru, mācību līdzekļus un elektroniskos mācību resursus;

3.4. saņemt profilaktisko veselības aprūpi un pirmo palīdzību Iestādē un tās organizētajos pasākumos;

3.5. uz personīgās mantas aizsardzību Iestādē;

3.6. uz dzīvībai un veselībai drošiem apstākļiem Iestādē un tās organizētajos pasākumos;

3.7. piedalīties interešu izglītības pasākumos, pārstāvēt Iestādi dažāda mēroga pasākumos, konkursos, skatēs ar vecāku/ likumisko pārstāvju atļauju;

3.8. saņemt īpašu ēdināšanu, ja to nosaka veselības stāvoklis, par ko ir ģimenes ārsta rekomendācija;

3.9. fotografēšana, filmēšana un audiovizuālā fiksācija var notikt tikai ar vecāku/ likumisko pārstāvju atļauju;

3.10. iesniegt iesniegumu un sūdzību saskaņā ar Iestādē apstiprināto “Izglītojamo sūdzību iesniegšanas un izskatīšanas kārtību”.

3.11. uz personas datu aizsardzību;

3.12. citu atbalstu, kas noteikts tiesību normās.

**IV. Izglītojamo pienākumi**

4. Izglītojamā pienākumi ir:

4.1. apgūt pirmsskolas izglītības programmu, mācīties atbilstoši savi fiziskajai un garīgajai attīstībai;

4.2. ievērot Iestādes nolikumu, iekšējos normatīvos aktus, šos Noteikumus, Drošības noteikumus izglītojamajiem; un ar savu rīcību nediskreditēt Iestādi;

4.3. ar cieņu izturēties pret Latvijas valsti, tās Satversmi, vēsturi, sabiedrību, valsts simboliem un latviešu valodu;

4.4. ievērot pedagogu, izglītojamo un citu personu tiesības un intereses;

4.5. emocionālas un fiziskas vardarbības vai citu draudu savai drošībai gadījumos nepiekrist draudu izraisītāja rīcībai, nekavējoties saukt palīgā pieaugušo: Iestādes pedagogus vai citu darbinieku, lūgt palīdzību vecākiem;

4.6. neienest iestādē viegli uzliesmojošas vielas, asus priekšmetus;

4.7. neapdraudēt savu un citu personu veselību, drošību un dzīvību;

4.8 ievērot sabiedrībā pieņemtos uzvedības noteikumus gan Iestādē, gan tās teritorijā, gan ārpus tās;

4.9. neatstāt Iestādi un tās teritoriju bez vecāku/likumisko pārstāvju vai pedagogu pavadības.

**V. Izglītības procesa organizācija**

5. Iestādē īsteno šādas licencētas programmas:

5.1. pirmsskolas izglītības programma (izglītības programmas kods: 01011111);

5.2. speciālās pirmsskolas izglītības programma izglītojamajiem ar valodas attīstības traucējumiem (izglītības programmas kods: 01015511);

5.3. speciālās pirmsskolas izglītības programma izglītojamajiem ar jauktiem attīstības traucējumiem (izglītības programmas kods: 01015611);

6. Pirmsskolas izglītības process iestādē notiek saskaņā ar tematisko plānu un dienas režīmu:

6.1. 7.00 – 12.00 – izglītojamo ierašanās Iestādē, brokastis, integrēts mācību process (organizēta un brīva rotaļnodarbība atbilstoši plānotajiem sasniedzamajiem rezultātiem, pastaiga, rotaļdarbība laukumā, pētnieciskā darbība, rotaļas un spēles, individuālais darbs, mūzika, sports u.c.);

6.2. 11.35 – 12.40 - gatavošanās pusdienām, pusdienas;

6.3. 12.15 – 15.45 - gatavošanās dienas miegam, dienas miegs vai atpūta, celšanās, personīgā higiēna, organizēta un brīva rotaļdarbība, gatavošanās launagam;

6.4. 15.45 – 17.30 - launags, integrēts mācību process (brīva rotaļdarbība, rotaļdarbība laukumā individuālais darbs, došanās mājās).

6.5. 17.30 – 18.00 dežūrgrupa.

7. Izglītības process “Mazā rūķīšu skoliņa” notiek divās maiņās 3,5 stundas dienā.

7.1. Pirmā maiņa: 8:30 – 12:00;

7.2. Otrā maiņa: 12:30 – 16:00.

8. Piecgadīgajiem un sešgadīgajiem izglītojamajiem aktivitāšu apmeklējums ir obligāts.

9. Mācību gada laikā tematiskajās aktivitātēs izglītojamajiem tiek sniegta informācija par ugunsdrošību, ceļu satiksmes drošību, rīcību ekstremālās situācijās, drošību uz ledus, personas higiēnu un citiem drošības jautājumiem.

10. Pedagogi izglītojamos iepazīstina ar drošības noteikumiem. Par izglītojamo iepazīstināšanu ar drošības noteikumiem pedagogs veic ierakstu attiecīgajā drošības noteikumu reģistrācijas žurnālā.

**VI. Iestādes pasākumu organizēšana un atbalstīšana**

11. Pirms masu pasākumu apmeklējuma grupas pedagogs ar izglītojamajiem pārrunā drošības noteikumus pasākumā. Par pārrunu faktu pedagogs veic ierakstu drošības noteikumu reģistrācijas žurnālā un skolvadības sistēmā e-klase.

12. Ne vēlāk kā piecas darba dienas pirms pasākuma organizēšanas vai atbalstīšanas atbildīgais pedagogs, kuru nosaka Iestādes vadītāja ar rīkojumu, rakstiski saskaņo ar vadītāju pasākumu norisi vai dalību pasākumā un pārliecinās par pasākuma atbilstību normatīvajos aktos noteiktajam regulējumam, Iestādes darbības mērķim un uzdevumiem, Iestādē īstenotajām izglītības programmām, Iestādes darba plānam, izglītojamo attīstības vecumposmam.

13. Ne vēlāk kā piecas darba dienas pirms došanās uz pasākumu ārpus Iestādes atbildīgais pedagogs, kuru nosaka Iestādes vadītājs ar rīkojumu, iesniedz vadītājai saskaņošanai rakstisku informāciju, kurā norādīts pasākuma mērķis, maršruts, ilgums, dalībnieku saraksts, vecums, pārvietošanās veids, nakšņošanas vieta (ja attiecināms), saziņas iespējas ar vecākiem un atbildīgo pedagogu, kā arī pārliecinās par pasākuma atbilstību normatīvajos aktos noteiktajam regulējumam, Iestādes darbības mērķim un uzdevumiem, Iestādē īstenotajām izglītības programmām, Iestādes darba plānam, izglītojamo attīstības vecumposmam.

14. Došanos uz pasākumu ārpus Iestādes līdz 30 pirmsskolas vecuma izglītojamajiem vienā grupā organizē ne mazāk kā divu Iestādē nodarbināto darbinieku pavadībā, no kuriem viens ir atbildīgā persona, kuras pienākums ir:

14.1. nodrošināt drošības noteikumu ievērošanu;

14.2. nodrošināt šo noteikumu 13. punktā minētās darbības izpildi;

14.3. par nelaimes gadījumu iespējami īsā laikā informēt vadītāju un cietušā izglītojamā vecākus/likumiskos pārstāvjus;

14.4. bīstamā situācijā pārtraukt atrašanos pasākumā ārpus Iestādes un par to informēt vadītāju;

14.5. ne vēlāk kā trīs darba dienas pirms došanās uz pasākuma norisi ārpus Iestādes sniedz izglītojamā vecākiem šo noteikumu 13. punktā minēto informāciju elektroniskajā skolvadības sistēmā “e-klase”.

*(Ar grozījumiem, kas izdarīti ar Ventspils pirmsskolas izglītības iestādes “Rūķītis” 28.03.2025. rīkojumu Nr.2-19/48)*

**VII. Iestādes un vecāku līdzdarbības formas**

15. Vecāku līdzdarbība izglītības procesā tiek īstenota, Iestādei veicot šādas darbības:

15.1.iepazīstinot vecākus ar informāciju, kas izvietota grupas vecāku informācijas stendā un elektroniskajā skolvadības sistēmā e-klasē;

15.2. informējot izglītojamo vecākus par nepieciešamajiem individuālajiem mācību līdzekļiem normatīvajos aktos noteiktajā apjomā;

15.3. informējot izglītojamo vecākus par bērnam nepieciešamo laika apstākļiem atbilstošu apģērbu un apaviem, kas nepieciešami izglītības procesam;

15.4. iepazīstinot ar informāciju izglītojamo vecākus , ka Iestādē un tās teritorijā fotografētais, filmētais materiāls vai kā citādi ievāktā informācija ir aizsargājami personas dati un to apstrādē ievēro normatīvo aktu prasības par fizisko personu datu aizsardzību;

15.5. lūgt vecākiem skaidrot bērnam, ka pret Iestādes darbiniekiem izturas ar cieņu un toleranci, sekmējot to, lai bērnam veidotos pozitīva un pieklājīga attieksme pret apkārtējiem – bērniem un pieaugušajiem. Tādejādi aizliedzot Iestādē un tās teritorijā lietot necenzētus vārdus un izteicienus, pielietot vardarbību (fiziski, emocionāli un psiholoģiski ietekmēt, pazemot bērnus un Iestādes darbiniekus), huligāniski uzvesties;

15.6. informējot izglītojamo vecākus, ka pret Iestādes mantu un teritoriju ir nepieciešams izturēties saudzīgi, mācot to arī bērnam;

15.7. sniedzot skaidrojumu, ka izglītojamo rotaslietas (auskari, ķēdītes, gredzeni) apdraud viņa un citu bērnu drošību, traucē mācību procesu (sportā un citās aktivitātēs);

15.8. paskaidrojot, ka aizliegts Iestādē un tās teritorijā ienest, lietot, iegādāties un realizēt alkoholiskos dzērienus, narkotiskās, toksiskās un psihotropās vielas, tabakas izstrādājumus, pirotehniku, gāzes baloniņus, gāzes pistoles, šaujamieročus un aukstos ieročus;

15.9. aizliedzot pieļaut mājdzīvnieku (piemēram – suņu) atrašanos Iestādes teritorijā;

15.10. brīdinot , ka maksājumus par bērna ēdināšanu ir nepieciešams veikt savlaicīgi;

15.11. veicinot izglītojamo vecāku piedalīšanos Iestādes organizētajos pasākumos;

15.12. informējot izglītojamo vecākus par dalību bērna grupas vecāku sapulcēs;

15.13. aicinot piedalīties individuālajās sarunās ar Iestādes pedagogiem par bērna mācību sasniegumiem;

15.14. aicinot bērna klātbūtnē nerisināt radušos problēmjautājumus;

15.15. veicināt vecākus izteikt savas domas par Iestādes darba organizāciju, izglītības procesu , kā arī priekšlikumus Iestādes darba pilnveidošanai.

15.16. Saziņai starp izglītības iestādi un izglītojamā likumisko pārstāvi tiek izmantota elektroniskā skolvadības sistēmu “e - klase”.

*(Ar grozījumiem, kas izdarīti ar Ventspils pirmsskolas izglītības iestādes “Rūķītis” 28.03.2025. rīkojumu Nr.2-19/48)*

**VIII. Evakuācijas plāna un informācijas par operatīvo dienestu izsaukšanu izvietojumu Iestādē**

16. Evakuācijas plāni ir izvietoti pirmajā stāvā pie ugunsdzēsības skapjiem Nr.1., Nr.3., Nr.5., Nr.7. un otrajā stāvā pie ugunsdzēsības skapjiem Nr.2., Nr.4., Nr.6. un Nr.8. Evakuācijās plānos ir iekļauta “Rīcība ugunsgrēka gadījumos”.

17. Informācija par operatīvā dienesta izsaukšanu izvietota katras grupas vecāku stendos un informatīvajā stenda Iestādes 1. stāva gaitenī.

18. Ārkārtas situācijā darbinieki rīkojas atbilstoši apstiprinātajai “Ventspils pirmsskolas izglītības iestādes “Rūķītis” Ugunsdrošības instrukcija”.

19. Grupu skolotāji ir atbildīgi par savas grupas izglītojamo iepazīstināšanu ar evakuācijas plānu katru gadu septembrī, par ko veic atzīmi “Grupas žurnālā”.

20. Katrs Iestādes darbinieks tiek iepazīstināts ar ugunsdrošības noteikumiem, evakuācijas kārtību un ir atbildīgs par izglītojamo evakuāciju un drošību ārkārtas situācijā.

21. Atskanot trauksmes signālam, darbiniekiem ir nekavējoši jāizved izglītojamie no Iestādes telpām.

**IX. Alkohola, cigarešu, narkotisko, toksisko un psihotropo vielu, kā arī ieroču iegādāšanās, lietošanas, glabāšanas un realizēšanas aizliegums izglītības iestādē un tās teritorijā**.

22. Iestādē un tās teritorijā kategoriski aizliegts iegādāties, lietot, glabāt, ienest un realizēt alkoholu, cigaretes, narkotiskās, toksiskās un psihotropās vielas, gāzes baloniņus, gāzes pistoles, šaujamieročus, aukstos ieročus un elektrošoka ierīces

**X. Izglītojamā rīcība, ja izglītojamais kādas personas darbībā saskata draudus savai vai citu personu drošībai.**

23. Saskaroties ar tiešiem vai netiešiem draudiem, arī subjektīvi interpretējot situāciju kā sevi un citus apdraudošu, izglītojamais par to nekavējoties ziņo jebkuram Iestādes pedagogam vai darbiniekam.

24. Persona, kurai izglītojamais ziņojis par draudiem sev vai citām personām, nekavējoties pārbauda sniegto informāciju un rīkojas atbilstoši situācijai – izsauc neatliekamo medicīnisko palīdzību, policiju, ugunsdzēsības un glābšanas dienestu.

25. Kad apdraudējums novērsts, persona, kam izglītojamais ziņojis par apdraudējumu, nekavējoties, tiklīdz tas iespējams, paziņo Iestādes vadītājai.

26. Iestādes vadītāja izvērtē saņemto informāciju un lemj par nepieciešamo rīcību, nodrošinot, ka pilnībā tiek identificēti un novērsti visi riski izglītojamo veselībai, dzīvībai un drošībai, kā arī ziņo par šādu risku iestāšanos attiecīgajām iestādēm (policija, ugunsdzēsības un glābšanas dienests, u.c.).

**XI. Izglītības iestādes vadītājas un pedagogu** / **darbinieku rīcība un vecāku iesaistes kārtība, ja tiek konstatēta vardarbība (tai skaitā ņirgāšanās) pret izglītojamo**

27. Vardarbības prevencijas veicināšanā Iestādes organizētajās aktivitātēs tiek veicināta visu Iestādē iesaistīto pušu izglītošana par vardarbības atpazīšanu un nepieļaušanu iestādē un ģimenē.

28. Iestādē ir definētas un iedzīvinātas Iestādes vērtības.

29. Iestādē tiek veicināta atbalstoša un iekļaujoša vide izglītojamajiem, darbiniekiem un vecākiem, veicinot izpratni par cieņpilnu savstarpējo komunikāciju un cieņpilnu savstarpējo attiecību veidošanu.

30. Iestādei ir iespēja nodrošināt psihologa, speciālā pedagoga pieejamību, rakstot pieteikumu Ventspils Iekļaujošās izglītības atbalsta centram pieteikumu.

31. Iestādei ir izstrādāti iekšējās kārtības un drošības noteikumi, kuros atrunātas sekas vardarbīgai uzvedībai.

32. Konstatējot jeb kāda veida vardarbību (arī tādu, kas varētu būt notikusi ārpus Iestādes) pret izglītojamo, Iestādes vadītājs vai grupas skolotājs organizē neatliekamos pasākumus, lai novērstu draudus izglītojamā dzīvībai un veselībai – izsauc neatliekamo medicīnisko palīdzību.

33. Ja vardarbību konstatējis grupas skolotājs, pēc apdraudējuma novēršanas izglītojamā veselībai un dzīvībai, par esošo situāciju ziņo Iestādes vadītājai.

34. Iestādes vadītāja izvērtē saņemto informāciju un nekavējoties paziņo par notikušo iesaistītā izglītojamā vecākiem/likumiskiem pārstāvjiem, policijai, sociālajam dienestam, bāriņtiesai, Valsts bērnu tiesību aizsardzības inspekcijai, kā arī vajadzības gadījumā piesaista citus speciālistus.

35. Risinot Iestādē vardarbības gadījumus, tiek ievērota konfidencialitāte. Informācija, kuru par izglītojamo ieguvis darbinieks, ir ierobežotas pieejamības informācija, tā izmantojama tikai profesionālos nolūkos normatīvajos aktos noteiktajā kārtībā.

36. Ja izglītojamais Iestādē apdraud savu vai cita izglītojamā drošību, veselību vai dzīvību un ja konstatēts konflikts starp izglītojamajiem, kura laikā saskatāma fiziska vai emocionāla vardarbība, pedagoga/darbinieka rīcība ir šāda*:*

36.1. grupas skolotājs vai darbinieks atbilstoši situācijai novērš draudus un dara visu iespējamo, lai nepakļautu draudiem citus izglītojamos;

36.2. ja izglītojamais ir guvis miesas bojājumus, grupas skolotājs vai darbinieks, izvērtējot situāciju, nekavējoties informē medicīnas māsu, kura sniedz pirmo nepieciešamo medicīnisko palīdzību, informē izglītojamā vecākus/likumiskos pārstāvjus, ja nepieciešams izsauc neatliekamo medicīnisko palīdzību;

36.3. medicīnas māsa gadījumu fiksē ambulatorā un traumu reģistrācijas žurnālā;

36.4. grupas skolotājs vai darbinieks informē Iestādes vadītāju;

36.5. grupas skolotājas noskaidro un izvērtē konfliktsituācijas cēloņus un apstākļus, sadarbojas ar izglītojamo vecākiem, sociālo darbinieku, medicīnas māsu. Darbu ar konkrētiem izglītojamajiem un grupu veic grupu skolotājas un sociālais darbinieks pēc vienota plāna, ko apstiprina Iestādes vadītāja.

37. Iestādes vadītāja rīcība, ņemot vērā konkrētā gadījuma raksturu:

37.1. vadītāja nodrošina izglītojamajam, kurš apdraud savu vai citu personu drošību, veselību vai dzīvību, vai citiem minētā izglītojamā grupas biedriem mācību procesu, mācības citā telpā cita pedagoga klātbūtnē līdz brīdim, kamēr izglītojamais nomierinās vai ierodas izglītojamā vecāki/likumiskie pārstāvji. Izglītības programmas apguve var ilgt ne ilgāk kā līdz attiecīgās dienas beigām;

37.2. vadītājs informē izglītojamā vecākus/likumiskos pārstāvjus par izglītojamā uzvedību un vienojas par turpmāko sadarbību ar Iestādi;

37.3. vadītāja nosaka atbalsta personāla pienākumus, lai veicinātu turpmāko sadarbību ar izglītojamo un viņa vecākiem/likumiskiem pārstāvjiem un izstrādātu atbalsta pasākumus atbilstoši izglītojamā vajadzībām un situācijai;

37.4. vadītājai ir tiesības pieaicināt nepieciešamos speciālistus, lai nodrošinātu uzlabojumus izglītojamā uzvedībā;

37.5. ja izglītojamā uzvedībā nav uzlabojumu un vecāki nevēlas sadarboties ar Iestādi, vadītāja informē Izglītības pārvaldi, sociālo dienestu, ja nepieciešams arī pārējās institūcijas.

38. Ja noticis konflikts starp izglītojamo un grupas skolotāju vai citu darbinieku, kura laikā saskatāma fiziska vai emocionāla vardarbība, rīcības kārtība ir šāda:

38.1. grupas skolotājs vai darbinieks vēršas pie Iestādes vadītājs ar rakstisku iesniegumu par situācijas aprakstu;

38.2. vadītāja lemj par atbalsta personāla piesaisti situācijas risināšanai;

38.3. vadītāja sazinās ar izglītojamā vecākiem/likumiskajiem pārstāvjiem un veic pārrunas, kurās piedalās konfliktā iesaistītās puses.

39. Ja noticis konflikts starp izglītojamo un grupas skolotāju vai citu darbinieku, par kuru izglītojamais informējis savus vecākus/likumiskos pārstāvjus un vecāki pieaugušā rīcību ir novērtējuši kā nepedagoģisku (profesionālās ētikas pārkāpumu), tiek veiktas šādas darbības:

39.1. Iestādes vadītājas klātbūtnē notiek grupas skolotājas vai darbinieka pārrunas ar izglītojamā vecākiem/likumiskajiem pārstāvjiem;

39.2. ja konfliktsituāciju iesaistītās puses nevar atrisināt, tad seko šādas vadītājas darbības:

39.2.1. izglītojamā vecāki/likumiskie pārstāvji raksta iesniegumu par notikušo Iestādes vadītājai detalizētai izvērtēšanai;

39.2.2. vadītāja pieprasa rakstisku paskaidrojumu grupas skolotājam vai darbiniekam;

39.2.3. tiek veiktas atsevišķas pārrunas ar vecākiem/likumiskajiem pārstāvjiem un grupas skolotāju vai darbinieku;

39.2.4. ja nepieciešams uz noslēguma sarunu pieaicina Iestādes dibinātāja pārstāvi, darbinieku no sociālā dienesta, bāriņtiesas, bērnu tiesību aizsardzības inspekcijas;

39.2.5. pēc notikuma izvērtēšanas, Iestādes vadītājai ir tiesības pielietot disciplinārsodus (piezīme, rājiens), izbeigt darba attiecības;

39.2.6. ja netiek konstatēta grupas skolotāja vai cita darbinieka nepareiza rīcība, Iestādes vadītāja iesniedz izglītojamā vecākiem skaidrojumu ar detalizētu darbības vērtējumu atbilstoši normatīvajiem aktiem un ētikas principiem.

40. Ja ir aizdomas par iespējamu vardarbību izglītojamā ģimenē,rīcības kārtība ir šāda:

40.1. grupas skolotājs vai darbinieks, kurš novēro vai saņem informāciju par iespējamo vardarbību, nekavējoties ziņo Iestādes vadītājai un medicīnas māsai, kura sniedz nepieciešamo palīdzību un fiksē miesas bojājumus (ja tādi ir) un iesniedz vadītājai rakstisku iesniegumu ar situācijas aprakstu;

40.2. Iestādes vadītāja informē sociālo dienestu, bāriņtiesu un citas institūcijas.

**XII. Kārtība, kādā Iestādei nepiederošas personas uzturas Iestādē**

41. Par nepiederošu personu tiek uzskatīta ikviena persona, kura nav Ventspils pirmsskolas izglītības iestādes “Rūķītis” izglītojamais, izglītojamo vecāks un viņu pilnvarotās personas vai darbinieks.

42. Vecāki un darbinieki iekļūšanai Iestādē izmanto vārtu kodu un durvju zvana pogu. Vārtu kodu nedrīkst izpaust nepiederošām personām, kā arī atļaut lietot izglītojamiem.

43.Jebkurš Iestādes darbinieks uzrunā Iestādē vai tās teritorijā ieradušos svešos cilvēkus, uzzinot ierašanās iemeslu un sniedzot viņam nepieciešamo informāciju.

44. Iestādes darbiniekam ir tiesības pieprasīt uzrādīt personu apliecinošu dokumentu.

45.Nepieciešamības gadījumā persona tiek pavadīta pie attiecīgā Iestādes darbinieka. Par nepiederošās personas uzturēšanos Iestādē turpmāk atbildību uzņemas darbinieks, pie kura šī persona ieradusies.

46. Nepiederošām personām aizliegts patstāvīgi ieiet grupas telpās.

47.Par katru nepiederošas personas ierašanās gadījumu jāinformē Iestādes vadītāja vai cits administrācijas darbinieks, kuriem saņemtā informācija jānodod Iestādes vadītājai.

48. Iestādē aizliegts uzturēties nepiederošām personām, kuras ieradušās bez noteikta mērķa vai lietojušas alkoholu, narkotiskās vai psihotropās vielas.

49. Iestādes darbību kontrolējošo institūciju amatpersonas, ierodoties Iestādē, uzrāda dienesta apliecību un informē Iestādes vadītāju par savas ierašanās mērķi.

50. Personas, kuras ierodas Iestādē ar mērķi iesniegt iesniegumus, priekšlikumus vai sūdzības, vēršas pie Iestādes vadītājas, iepriekš vienojoties par tikšanās laiku.

51.Pēc Iestādes darbinieka uzaicinājuma nepiederošai personai Iestādes telpas un teritorija ir jāatstāj.

52. Ja nepiederošas personas neievēro šos noteikumus, tad Iestādes darbinieks, sazinoties ar iestādes vadītāju, izsauc valsts vai pašvaldības policiju, kuras sniedz palīdzību konflikta atrisināšanā.

**XIII. Kārtība, kādā reģistrē izglītojamo ierašanos un neierašanos Iestādē un informē par to vecākus**

53. Ja izglītojamais nevar ierasties Iestādē vai ieradīsies ar nokavēšanos (pēc plkst. 9:00), vecāki par to informē izglītības iestādi paziņojot par neierašanos skolvadības sistēmā e-klase, bet, ja tas nav iespējams e-klases tehnisku bojājumu dēļ:

53.1. zvanot Iestādei uz tālruni 63627505, nosaucot izglītojamā vārdu, uzvārdu, grupu, kuru apmeklē;

53.2. vai nosūtot informāciju uz e-pastu [rukitis@ventspils.lv](mailto:rukitis@ventspils.lv);

*(Ar grozījumiem, kas izdarīti ar Ventspils pirmsskolas izglītības iestādes “Rūķītis” 28.03.2025. rīkojumu Nr.2-19/48)*

54. Katru darba dienu līdz plkst. 9:00 grupu skolotājas reģistrē bērnu apmeklējumu skolavadības sistēmā e-klase.

55. Ja izglītojamais nav ieradies Iestādē dienas sākumā un nav informācijas par neierašanās iemeslu, grupas skolotāja nekavējoties, bet ne vēlāk kā dienas laikā sazinās ar vecākiem telefoniski, vai elektroniski, lai noskaidrotu izglītojamā neierašanās iemeslus.

56. Par pareizu datu atzīmēšanu ir atbildīgi grupu pedagogi un Iestādes medmāsa.

57. Atgriežoties pēc slimošanas, izglītojamā vecāks pirmajā dienā no rīta ierodoties, iesniedz ārsta zīmi.

58.Izglītojamo no Iestādes atskaita, pamatojoties uz bērna vecāka/likumiskā pārstāvja iesniegumu, kas adresēts Iestādes vadītājai.

59. Iestādes vadītāja atskaita izglītojamo no Iestādes gadījumos, ja:

59.1. ja izglītojamais apgūst pirmsskolas izglītības programmu citā izglītības iestādē;

59.2. izglītojamais uzsāk pamatizglītības apguvi;

59.3. ja bērns**, izņemot obligātajā izglītības vecumā esošu izglītojamo, bez attaisnojoša iemesla nav apmeklējis izglītības iestādi 60 dienas kalendārajā gadā;**

59.4. sistemātiski netiek ievēroti Iestādes iekšējās kārtības noteikumi.

60. Ja ir pamatotas aizdomas, ka pārkāptas tā izglītojamā tiesības, kas bez attaisnojoša iemesla neapmeklē Iestādi, vadītāja par to informē kompetentās iestādes. Ja pašvaldības kompetentajām iestādēm konstatēto tiesību pārkāpumu nav izdevies novērst, Iestāde par minēti tiesību pārkāpumu informē Sociālo dienestu un bārriņtiesu.

**XV. Atbildība par Iekšējās kārtības noteikumu neievērošanu**

61. Noteikumu ievērošana izglītojamajiem, vecākiem un darbiniekiem ir obligāta.

62. Noteikumu neievērošanas gadījumā:

62.1. grupas skolotājas vai Iestādes vadītāja var izteikt mutisku aizrādījumu, veikt individuālas pārrunas ar izglītojamo;

62.2. grupas skolotājas vai Iestādes vadītāja var veikt individuālas pārrunas ar izglītojamā vecākiem/ likumiskajiem pārstāvjiem;

62.3. Iestādes vadītāja var izglītojamā vecākiem/likumiskajiem pārstāvjiem nosūtīt rakstisku brīdinājumu par bērna atskaitīšanu no Iestādes, izņemot piecgadīgos un sešgadīgos bērnus, kuru apmācība ir obligāta;

62.4. gadījumos, ja vecāki pārkāpuši Noteikumus, grupas pedagogs/darbinieks iesniedz rakstisku ziņojumu vadītājai – jautājumu izskata individuālās pārrunās.

62.5. Iestādes vadītāja var informēt Izglītības pārvaldi, Sociālo dienestu vai citu iestādi, kuras kompetencē ietilpst konkrētā jautājuma izskatīšana.

63. Gadījumos, kad ir aizdomas par pielietoto fizisko vai emocionālo vardarbību, administratīvi vai krimināli sodāmiem pārkāpumiem pret bērnu, Iestāde sazinās ar vecākiem un nekavējoties ziņo tiesībsargājošum iestādēm. Bērna veselības aizsardzība un drošība ir primārais Iestādes uzdevums, kas tiek nodrošināts nekavējoties.

64. Gadījumos, ja Iestādes darbinieks nav ievērojis Noteikumus, vadītāja rīkojas atbilstoši likumdošanai.

**XVI. Kārtība kā izglītojamos iepazīstina ar Noteikumiem**

65. Pēc izglītojamā uzņemšanas Iestādē vecāki iepazīstas ar Noteikumiem un apliecina to ar savu parakstu.

66.Atkārtoti vecākus ar Noteikumiem iepazīstina grupu skolotājas katru gadu septembra/oktobra vecāku sapulcē.

67. Izglītojamos ar Noteikumiem iepazīstina ne vēlāk kā triju nedēļu laikā pēc katra mācību gada sākuma un katru reizi pirms tādu darbību uzsākšanas, kuras var apdraudēt izglītojamo veselību un drošību.

68. Noteikumi ir izvietoti grupu informatīvajos centros un pie 1. stāvā pie informatīvā stenda.

**XVII. Noslēguma jautājumi**

69. 1. pielikums “Informācija Ventspils pirmsskolas izglītības iestādes “Rūķītis” Izglītojamo vecākiem/likumiskiem pārstāvjiem”, 2. pielikums “Kārtības noteikumi, kā tiek organizēts “Mazo rūķīšu skoliņa” izglītības process. 3. pielikums “Fizisko personu datu apstrāde un fotografēšanas, audio un video ierakstu veikšanas un izmantošanas kārtība

Ventspils pirmsskolas izglītības iestādē “Rūķītis”, 4. pielikums “Fizisko personu datu apstrāde un fotografēšanas, audio un video ierakstu veikšanas un izmantošanas kārtība Ventspils pirmsskolas izglītības iestādē “Rūķītis”, 5. pielikums “Ventspils pirmsskolas izglītības iestādes “Rūķītis” un vecāku/likumisko pārstāvju rīcība izglītojamo infekcijas slimības gadījumos”, 6. pielikums “Drošības noteikumi Ventspils pirmsskolas izglītības iestādes “Rūķītis” izglītojamajiem” ir neatņemama šīs kārtības sastāvdaļa.

70. Atzīt par spēku zaudējušus 2024. gada 23. septembra ar rīkojumu Nr.2-1/92 apstiprinātos Ventspils pirmsskolas izglītības iestādes “Rūķītis” “Iekšējās kārtības noteikumus”.

Ventspils pirmsskolas izglītības

iestādes „Rūķītis” vadītāja: L.Eizenbārde

1. pielikums

ar 2025. gada 6. janvāra rīkojumu Nr.2-19/7 apstiprinātajiem

“Ventspils pirmsskolas izglītības iestādes

“Rūķītis” iekšējās kārtības noteikumi”

**Informācija Ventspils pirmsskolas izglītības iestādes “Rūķītis”**

**Izglītojamo vecākiem/likumiskiem pārstāvjiem**

Ventspilī

**Vecāku/likumisko pārstāvju (turpmāk – vecāki) pienākumi:**

1. Iepazīties un ievērot Iestādes Noteikumus, ko apliecina ar savu parakstu.
2. Pēc bērna uzņemšanas Iestādē noslēgt līgumu ar Iestādi par pirmsskolas izglītības pakalpojumu sniegšanu. Savlaicīgi veikt maksājumu par izglītojamā ēdināšanu.
3. Sniegt precīzu informāciju par savu dzīvesvietu un tālruņa numuru. Izmaiņu gadījumā nekavējoties paziņot par to grupas skolotājiem.
4. Informēt grupas skolotājus par sava bērna veselības traucējumiem vai īpatnībām, ja viņam nepieciešama īpaša uzmanība.
5. Izglītojamo no piecu gadu vecuma vecākiem nodrošināt savu bērnu obligātu rotaļnodarbību apmeklēšanu sagatavošanā pamatizglītības ieguvei.
6. Bērnu uz Iestādi atvest veselu, tīru, sakoptu, ar viņam nepieciešamo papildus apģērbu. Vecākiem rūpēties par to, lai bērna apģērbs, apavi, individuālie higiēnas piederumi būtu tīri, bez bojājumiem, atbilstoši bērna vecumam, individuālām vajadzībām, sezonai un laika apstākļiem.
7. Izslēgt (vai ieslēgt klusuma režīmā) mobilos tālruņus, apmeklējot Iestādes pasākumus.
8. Ar cieņu un toleranci izturēties pret Iestādes darbiniekiem. Sekmēt to, lai bērniem veidojas pozitīva attieksme un pieklājība pret apkārtējiem – izglītojamajiem un pieaugušajiem.
9. Saudzīgi izturēties pret Iestādes mantu telpās un teritorijā, mācīt to savam bērnam.
10. Sekot, lai Iestādes teritorijas gājējiem paredzētie vārti un Iestādes ārdurvis būtu rūpīgi aizvērtas. Neievest teritorijā un iestādē dzīvniekus.
11. Nedrīkst iebraukt teritorijā ar transporta līdzekli bez Iestādes atļaujas.
12. Ievērot aizliegumus Iestādē un tās teritorijā: aizliegts lietot necenzētu leksiku, pielietot vardarbību (aizliegts fiziski, emocionāli un psihiski ietekmēt, pazemot bērnus un citas personas), atrasties alkohola vai narkotiku ietekmē, izplatīt jebkura veida propagandu (reliģisku, politisku u.c.), ienest ieročus, tirgot.
13. Ja bērns nevar ierasties izglītības iestādē vai par plānotu bērna prombūtni, vecāki informē grupas skolotājus. Ja bērns neapmeklēs Iestādi ilgāk par trīs dienām, iesniedz rakstisku iesniegumu Iestādes vadītājam.
14. Kategoriski aizliegts dot bērniem līdzi medikamentus un lūgt darbiniekus tos iedot bērnam. Ārstēšanu veikt mājās. Jebkurā saslimšanas gadījumā jāinformē skolotāji.
15. Neizplatīt nepārbaudītu, nepatiesu, diskreditējošu informāciju (video, foto, rakstus) par Iestādes izglītojamajiem un darbiniekiem publiskajā telpā, tajā skaitā sociālajos tīklos.

**Vecāku tiesības:**

1. Saņemt no skolotāja savlaicīgu informāciju par Iestādes darbību un jautājumiem, kas saistīti ar izglītojamā audzināšanu, izglītošanu un attīstību; būt informētam par Iestādes, grupu pasākumu un ekskursiju norises laiku, maršrutu, mērķi un ilgumu.
2. Izteikt savas domas un uzskatus, paust attieksmi par Iestādes darba organizāciju, izglītības procesu un izteikt priekšlikumus Iestādes darbības pilnveidošanai, vēršoties pie Iestādes vadītāja. Iespēja iesaistīties Iestādes padomes darbā, Iestādes pasākumos.
3. Ir tiesības uz personas datu aizsardzību.
4. Saskaņojot ar Iestādes vadītāju, atļauts brīvprātīgi sniegt palīdzību Iestādes un teritorijas labiekārtošanā, telpu remontā, materiālās bāzes papildināšanā.
5. Neskaidrību, domstarpību vai problēmu gadījumā vērsties pie Iestādes administrācijas.

**Izglītības procesa organizācija**

1. Dienas režīms grupās noteikts atbilstoši izglītojamo vecumam un likumdošanā noteiktajām higiēnas prasībām. Ar dienas režīmu var iepazīties katras grupas informatīvajā stendā.
2. Mācību procesu grupā plāno skolotāji. Rotaļnodarbības un aktivitātes notiek visas dienas garumā: grupu telpās, aktu un sporta zālē, iestādes teritorijā.
3. Pastaigas un fiziskās aktivitātes svaigā gaisā notiek piemērotos laika apstākļos, mācību ekskursijas ārpus Iestādes teritorijas tiek saskaņotas ar izglītojamo vecākiem un izglītības iestādes vadītāju.
4. Atpūtas laiks – diendusa no plkst. 13:00 līdz plkst. 15:00.
5. Interešu izglītība tiek īstenota brīvajā laikā ārpus skolotāja organizētajām rotaļnodarbībām.

**Izglītojamo ierašanās iestādē un došanās prom no iestādes**

1. Ikdienā izglītojamo uz Iestādi atved vecāki vai viņu norādīta persona, kas nav jaunāka par **13 gadiem**: no plkst. 7:00 līdz plkst. 8:50, un izņem līdz plkst. 18:00, (no plkst. 17.30 līdz plkst. 18.00 bērns atrodas dežūrgrupā, izņemot grupas, kurās noteikts darba laiks līdz plkst. 18.00); pēc šī laika grupas skolotājs vai dežurgrupas skolotājs, saskaņojot ar Iestādes administrāciju, bērnu var nodot tiesībsargājošām iestādēm.
2. Vecāki bērnu atved un izņem personīgi, pārliecinoties, ka grupas darbinieks ir informēts par bērna atnākšanu un aiziešanu; ja to neievēro, Iestāde neuzņemas atbildību par izglītojamā drošību.
3. Skolotājam ir tiesības neatdot izglītojamo personām, par kurām vecāki nav brīdinājuši, kā arī jebkurai personai, kura pēc izglītojamā ieradusies reibuma stāvoklī vai uzvedas agresīvi.

**Kārtība, kādā saņem, reģistrē un izskata vecāku iesniegumus, sūdzības, ierosinājumus**

1. Rakstiskā formā saņemtais dokuments tiek reģistrēts, uzrādot: iesniedzēja vārdu, uzvārdu, dokumenta veidu, īsu izklāstu, datumu, kam deleģēts.
2. Iestādes vadītājs iepazīstas ar saņemtā dokumenta saturu un deleģē konkrētu adresātu darbam ar dokumentu.
3. Atbilstoši izskatītā dokumenta saturam vadītājs vai administrācija nosaka konkrētu rīcības plānu.

**Atbildība par iekšējās kārtības noteikumu neievērošanu**

1. Noteikumu ievērošana visiem izglītojamajiem, vecākiem un Iestādes darbiniekiem ir obligāta.
2. Noteikumu neievērošanas gadījumā atbildīgā persona vai Iestādes vadītājs var veikt individuālas pārrunas ar izglītojamo vecākiem, noslēgt vienošanos, bet, ja kompromiss netiek atrasts, ziņot tiesībsargājošām institūcijām, lauzt līgumu, vērsties tiesā u.c.

Ventspils pirmsskolas izglītības

iestādes “Rūķītis” vadītāja L. Eizenbārde

2. pielikums

ar 2025. gada 6. janvāra rīkojumu Nr.2-19/7 apstiprinātajiem

“Ventspils pirmsskolas izglītības iestādes

“Rūķītis” iekšējās kārtības noteikumi”

**Kārtības noteikumi, kā tiek organizēts “Mazo rūķīšu skoliņa” izglītības process.**

1. Izglītības process “Mazā rūķīšu skoliņa” notiek divās maiņās 3,5 stundas dienā. Pirmā maiņa notiek no plkst. 8:30 līdz plkst. 12:00. Otrā maiņa no plkst. 12:30 līdz plkst. 16:00.
2. Vecāki izglītojamos atved pirmajā maiņā no plkst. 8:20 līdz plkst. 8:30, nāk pretī plkst. 11:50. Otrajā maiņā vecāki izglītojamos atved plkst. 12:20 līdz 12:30, nāk pretī plkst. 15:50. Vecākiem tiek atvēlētas 10 minūtes individuālajām sarunām ar pedagogu.
3. Vecāki izglītojamos ieved grupa un nodod pedagogiem.
4. Par izglītojamo kavējumiem savlaicīgi informē E-klasē, sadaļā “Kavējumi”.
5. Informācija par izglītības procesu un ikdienas aktivitātēm redzama E-klase.
6. Vecāki nodrošina izglītojamos ar maiņas apaviem, sporta tērpu (sporta apavi, šorti, T-krekls), ķemmi.
7. Izglītojamie ir nodrošināti ar mācību materiāliem, bet pēc nepieciešamības lūgsim tos papildināt.
8. Bez ārsta zīmēm izglītojamais drīkst neapmeklēt izglītības iestādi 3 dienas.
9. Ar šo kārtību izglītojamo vecāki tiek iepazīstināti izglītojamajam iestājoties Iestādē. Kārtība ir Ventspils pirmsskolas izglītības iestādes “Rūķītis” “Iekšējo kārtības noteikumu” neatņemama sastāvdaļa.

Ventspils pirmsskolas izglītības

iestādes “Rūķītis” vadītāja L. Eizenbārde

3. pielikums

ar 2025. gada 6. janvāra rīkojumu Nr.2-19/7 apstiprinātajiem

“Ventspils pirmsskolas izglītības iestādes

“Rūķītis” iekšējās kārtības noteikumi”

**Fizisko personu datu apstrāde un fotografēšanas, audio un video ierakstu veikšanas un izmantošanas kārtība**

**Ventspils pirmsskolas izglītības iestādē “Rūķītis”**

Ventspilī

Izdoti saskaņā

Ar Fizisko personu datu apstrādes likumu

Šī kārtība nosaka personas datu apstrādes kārtību un fotografēšanas, audio un video ierakstu veikšanas un izmantošanas kārtību Ventspils pirmsskolas izglītības iestādē „Rūķītis” (turpmāk – Iestāde) un ir saistoša Iestādes darbiniekiem, izglītojamo vecākiem/ likumiskiem pārstāvjiem (turpmāk –vecāki) un trešajām personām, kas vēlas veikt minētās darbības Iestādē.

1. **Personas datu apstrādes pamatprincipi.**

1.1. Ikvienam bērnam ir tiesības uz savu personas datu aizsardzību.

1.2. Personas datu apstrāde ir atļauta tikai Iestādes likumisko funkciju īstenošanai saskaņā ar Iestādes nolikumu un tikai tad, ja ir vismaz viens no šādiem nosacījumiem:

1.2.1. ir datu subjekta (vecāka/likumiskā pārstāvja) piekrišana;

1.2.2.datu apstrāde nepieciešama Iestādei savu noteiktu funkciju veikšanai;

1.2.3.datu apstrāde nepieciešama, lai aizsargātu bērna vitāli svarīgas intereses, tajā skaitā dzīvību un veselību;

1.3. Iestāde ir tiesīga nodot bērna datus (vārds, uzvārds, personas kods, deklarētā un faktiskā dzīvesvieta, dzimšanas apliecības dati vai pase, vecāku vārds, uzvārds, personas kods, telefona nr., e-pasts) trešajai personai sekojošu funkciju pildīšanai:

1.3.1.izglītojamo uzskaitei Valsts informācijas izglītības sistēma (VIIS);

1.3.2.platformas e-klase lietošanai;

1.3.3.grāmatvedības uzskaites sistēmas īstenošanai;

1.3.4.drošības pasākumu nodrošināšanai mācību un audzināšanas procesā;

1.3.5.dokumentu sakārtošanai pēc arhīva lietu nomenklatūras.

1.4. Lai aizsargātu bērna intereses Iestāde nodrošina:

1.4.1.godprātīgu un likumīgu personas datu apstrādi;

1.4.2.personas datu apstrādi tikai atbilstoši paredzētajam mērķim un tam nepieciešamā apjomā;

1.4.3.tādu bērnu personas datu glabāšanas ilgumu, kurš nepārsniedz paredzētajam datu apstrādes mērķim noteikto laika posmu.

1. **Fotografēšanas, audio un video ierakstu veikšana un izmantošana.**

2.1.Iestādes darbiniekiem vai viņu pieaicinātajām personām (saskaņojot ar Iestādes vadītāju vai vietnieku) atļauts veikt izglītojamo fotografēšanu, filmēšanu vai audioierakstus bez atsevišķas saskaņošanas ar izglītojamo vecākiem/likumiskajiem pārstāvjiem:

2.1.1.ja tas nepieciešams izglītības funkciju veikšanai, tai skaitā, pedagoģiskā procesa, nodarbības, pasākuma – analīzei;

2.1.2.ilustratīvi mākslinieciskiem mērķiem – fotoizstādes, mājas lapas, iekšējās avīzes, dokumentu (gadagrāmatas, grupu portfolio, stendu u.c.) noformēšanai;

2.1.3.žurnālistiskiem mērķiem – rakstu vietējā, reģionālajā, profesionālajā vai citā preses izdevumā ilustrēšanai vai sižetu sagatavošanai masu medijos.

2.2. Iestādes darbiniekiem atļauts veikt fotografēšanu, filmēšanu vai audioierakstus, saskaņojot ar Iestādes vadītāju un izglītojamo vecākiem/likumiskajiem pārstāvjiem, studiju vai zinātniskiem pētījumiem.

2.3. Izglītojamo vecākiem/likumiskajiem pārstāvjiem atļauts veikt izglītojamo fotografēšanu, filmēšanu vai audioierakstus grupu vai Iestādes pasākumos, saskaņojot to ar grupas skolotāju vai Iestādes vadītāju (personiskām vajadzībām, grupas vajadzībām), ja vecāki par to vienojušies vecāku sapulcē.

2.4. Citām personām atļauts veikt izglītojamo fotografēšanu, filmēšanu vai audioierakstus preses un masu mediju vai studiju un zinātniskām vajadzībām, tikai ar Iestādes vadītājas atļauju un rakstisku izglītojamo vecāku/likumisko pārstāvju piekrišanu. Izglītojamo vecāki/likumiskie pārstāvji tiek informēti par filmēšanas nolūku un tās veicēju.

2.5.Izglītojamo personu fotogrāfiju izmantošana bez izglītojamo identificēšanas ar vārdu un uzvārdu vai citiem datiem Iestādes dokumentos, informatīvajos materiālos, interneta mājas lapā, publiska to izmantošana Iestādes telpās vai citādi, uzskatāma par ilustratīvi māksliniecisku mērķi un pieļaujama bez atsevišķas saskaņošanas ar izglītojamo vecākiem/likumiskajiem pārstāvjiem

2.6. Izglītojamo personas fotogrāfijas publicēšanai vai izvietošanai iestādes telpās ar vārdu un uzvārdu (piemēram, uzslava par īpašiem sasniegumiem) pieļaujama ar izglītojamo vecāku/likumisko pārstāvju piekrišanu.

2.7. Aizliegts fotografēt izglītojamos neestētiskās pozās, pazemojošās situācijās, neapģērbtus.

2.8. Iestādes darbiniekiem nav atļauts ievietot izglītojamo fotogrāfijas sociālajos tīklos.

3.Iestājoties izglītības iestādē vecāks aizpilda veidlapu “Piekrišana bērnu datu apstrādei”, kas ir šīs kārtības neatņemama sastāvdaļa.

4. Ar šo kārtību izglītojamo vecāki tiek iepazīstināti izglītojamajam iestājoties Iestādē un katra mācību gada sākumā (septembrī, oktobrī), iepazīstoties ar Ventspils pirmsskolas izglītības iestādes “Rūķītis” “Iekšējās kārtības noteikumi”.

Ventspils pirmsskolas izglītības

iestādes “Rūķītis” vadītāja L. Eizenbārde

4. pielikums

ar 2025.gada 6. janvāra rīkojumu Nr.2-19/7 apstiprinātajiem

“Ventspils pirmsskolas izglītības iestādes

“Rūķītis” iekšējās kārtības noteikumi”

**Fizisko personu datu apstrāde un fotografēšanas, audio un video ierakstu veikšanas un izmantošanas kārtība**

**Ventspils pirmsskolas izglītības iestādē “Rūķītis”**

Ventspilī

Izdoti saskaņā ar Bērnu tiesību aizsardzības

likuma 70.panta 2. punktu

**I. Vispārīgie pamatprincipi**

1. Izglītojamo sūdzību iesniegšanas un izskatīšanas kārtība (turpmāk – Kārtība) sniedz izglītojamajam tiesības tikt uzklausītam un paust savu viedokli.
2. Sūdzību iesniegšanas un izskatīšanas primārais mērķis ir identificēt ikvienu iespējamo izglītojamā interešu aizskārumu vai apdraudējumu un to novērst.
3. Jebkuram izglītojamajam ir tiesības vērsties Ventspils pilsētas pirmsskolas izglītības iestādē “Rūķītis” (turpmāk – Iestāde) ar mutvārdu un rakstveida sūdzību un saņemt atbildi pēc būtības šajos noteikumos noteiktajā kārtībā.
4. Kārtībā ir minēti šādi termini:

4.1. Izglītojamais – ikviena persona ar kura vecākiem vai likumiskiem pārstāvjiem Iestāde noslēgusi līgumu par bērna izglītošanu un aprūpi izglītības iestādē, kas īsteno pirmsskolas izglītības programmu.

4.2. Vardarbība pret izglītojamo – visu veidu fiziska vai emocionāla cietsirdība, seksuāla vardarbība, nolaidība vai cita veida izturēšanās, kas apdraud vai var apdraudēt izglītojamā veselību, dzīvību, attīstību vai pašcieņu.

Vardarbības veidi:

4.2.1.Seksuāla vardarbība - izglītojamā iesaistīšana seksuālās darbībās, ko viņš nesaprot vai kam nevar dot apzinātu piekrišanu;

4.2.2.Fiziska vardarbība – veselībai vai dzīvībai bīstams apzināts spēka pielietojums saskarsmē ar izglītojamo vai apzināta izglītojamā pakļaušana kaitīgu faktoru, tai skaitā tabakas dūmu iedarbībai;

4.2.3.Emocionāla vardarbība – izglītojamā pašcieņas aizskaršana vai psiholoģiska ietekmēšana (draudot viņam, lamājot, pazemojot viņu, izglītojamā klātbūtnē vardarbīgi izturoties pret viņa tuvinieku vai citādi kaitējot viņa emocionālajai attīstībai);

4.2.4.Vecāku/likumisko pārstāvju (turpmāk – vecāki) nolaidība – izglītojamā aprūpes un uzraudzības pienākumu nepildīšana.

4.3.Persona, kas strādā ar izglītojamajiem – persona, kas uz darba līguma pamata iesaistīta jebkādās aktivitātēs, kas notiek vai ko organizē Iestādē, kuru laikā, tiešs kontakts un/vai saskarsme ar izglītojamo ir neatņemama veicamā uzdevuma sastāvdaļa.

4.4.Sūdzību izskatīšanas komisija – ar Ventspils pilsētas pirmsskolas izglītības iestādes “Rūķītis” vadītājas rīkojumu izveidota komisija, kas izskata personāla un Iestādes izglītojamo sūdzības par šīs Kārtības pārkāpumiem un veic citus ar Kārtības ieviešanu saistītus pienākumus Iestādē.

**II. Ziņošanas kārtība**

1. Izglītojamajam ir tiesības vērsties ar sūdzību par iespējamu jebkāda veida savu interešu aizskārumu vai apdraudējumu drošībai pie jebkura Iestādes darbinieka. Izglītojamais var iesniegt sūdzību Iestādes vadītājai, vadītāja vietniecei izglītības jomā, Iestādes pedagogam vai jebkuram Iestādes darbiniekam.
2. Ikvienam Iestādes darbiniekam ir pienākums pienācīgi un efektīvi reaģēt uz notiekošo vai notikušu izglītojamā interešu aizskārumu vai aizdomām, ka šāds pārkāpums varētu notikt.
3. Ja izglītojamais vēršas ar mutvārdu sūdzību, Iestādes darbinieks, kurš to ir saņēmis, nekavējoties noformē to rakstiski.
4. Sūdzības pieņēmējs sūdzību nekavējoties, bet ne vēlāk kā tās pašas darba dienas laikā, nodod Iestādes vadītājai.
5. Iestādes vadītājai ir jāpieņem sūdzība un savas kompetences ietvaros, kā arī šajos noteikumos noteiktajos termiņos tā jāizskata, jāpieņem attiecīgs lēmums un jāsniedz iesniedzējam atbilde.
6. Sūdzība tiek izskatīta šajos noteikumos noteiktā kārtībā.

**III. Sūdzību izskatīšanas kārtība**

1. Ja sūdzības saturs prasa tūlītēju rīcību (izglītojamais nav drošībā, apdraudējums notiek pašreiz), ikviena sūdzību saņēmēja atbildība ir primāri novērst tiešo apdraudējumu.
2. Saņemot sūdzību, Iestādes vadītāja izdod rīkojumu, kurā nosaka Sūdzību izskatīšanas komisijas sastāvu, kas veiks pārkāpuma izmeklēšanu, lai veicinātu turpmāku sadarbību ar izglītojamo vecākiem un izstrādātus atbalsta pasākumus atbilstoši izglītojamā vajadzībām un situācijai (pielikums Nr.4.1)
3. Sūdzību izskatīšanā tiek ievērota konfidencialitāte.
4. Iestādes vadītājai, saņemot sūdzību, tā jāizskata un jāpieņem viens no šādiem lēmumiem:

14.1. septiņu dienu laikā nosūtīt sūdzību citai šajā lietā kompetentai institūcijai, par to paziņojot iesniedzējam, ja sūdzības izskatīšana ir ārpus Iestādes kompetences;

14.2.15 dienu laikā atbildēt iesniedzējam, ja sūdzības izskatīšanai nav nepieciešama papildu pārbaude vai nav jāpieprasa papildu ziņas;

14.3. 30 dienu laikā atbildēt iesniedzējam, ja sūdzības izskatīšanai ir nepieciešama papildu pārbaude vai jāpieprasa papildu ziņas; šādos gadījumos par papildu pārbaudi jāpaziņo iesniedzējam. Ja objektīvu iemeslu dēļ 30 dienu termiņu nav iespējams ievērot, par to jāpaziņo iesniedzējam.

1. Sūdzības, kas saistītas ar izglītojamo tiesību pārkāpumiem, izskatāmas nekavējoties.
2. Atbildēm uz sūdzībām jābūt motivētām, un tajās jānorāda atbildes pārsūdzēšanas kārtība un termiņi. Rakstveida atbildi uz sūdzību paraksta Iestādes vadītāja.

**IV. Sūdzību izskatīšanas komisija**

1. Sūdzības un ziņojumus izskata Iestādes vadītājas veidotā Sūdzību izskatīšanas komisija (turpmāk – Komisija), kurā ir vismaz trīs cilvēki. Sūdzību komisijas pamatsastāvs ir šāds:
   1. vadītājas vietniece izglītības jomā;
   2. pirmsskolas izglītības skolotāja;
   3. atbalsta personāls (skolotājs - logopēds, pirmsskolu – skolu māsa, speciālais pedagogs).
2. Atkarībā no sūdzības rakstura, komisijas sastāvam var tikt pieaicināti vēl citi speciālisti pēc komisijas dalībnieku ieskata.
3. Darbinieks nav tiesīgs piedalīties sūdzību izskatīšanā, ja viņš personiski tieši vai netieši ir ieinteresēts sūdzības izskatīšanas rezultātā.

**V. Kārtība, kādā izglītojamie un viņu vecāki/ likumiskie pārstāvji tiek iepazīstināti ar Noteikumiem**

1. Ar šo Kārtību izglītojamajiem saprotamā veidā, viņus iepazīstina grupas skolotājas katra mācību gada sākumā.
2. Kārtības noteikumi ir izvietoti Iestādes informatīvajā stendā personālam un vecākiem/likumiskiem pārstāvjiem brīvi pieejamā vietā grupas garderobē.
3. Izglītojamo vecāki/ likumiskie pārstāvji tiek iepazīstināti ar Iestādes izglītojamo sūdzību izskatīšanas kārtību ik gadu septembrī grupas vecāku sapulcē. Izglītojamo vecāku/likumisko pārstāvju iepazīstināšanu ar Kārtību var veikt Iestādes administrācijas pārstāvji, grupas pirmsskolas izglītības skolotāji vai īpaši nozīmēta atbildīgā persona.
4. Kārtība ir Ventspils pirmsskolas izglītības iestādes “Rūķītis” “Iekšējo kārtības noteikumu” neatņemama sastāvdaļa.

Ventspils pirmsskolas izglītības

iestādes “Rūķītis” vadītāja L. Eizenbārde

4.1. pielikums

**Ventspils pirmsskolas izglītības iestādes “Rūķītis” darbinieku rīcības shēma gadījumos, ja ir saņemta sūdzība no Iestādes izglītojamā par jebkāda veida vardarbību**

**Izglītojamais informē par notiekošo vai jau notikušu**

**jebkāda veida vardarbību pret viņu pašu**

**Vecāki/ aizbildņi, likumiskie pārstāvji.**

**Pirmsskolas skolotājs vai cits iestādes darbinieks informē vadītāju par sūdzības saņemšanu no Iestādes izglītojamā.**

**Vadītājs izdod rīkojumu, kurā nosaka Sūdzību izskatīšanas komisijas sastāvu, kas veiks pārkāpuma izmeklēšanu, lai veicinātu turpmāko sadarbību ar izglītojamā vecākiem un izstrādātus atbalsta pasākumus atbilstoši izglītojamā vajadzībām un situācijai.**

**Vecāku/ likumisko pārstāvju piedalīšanās starpinstitucionālajā sanāksmē.**

**Sadarbība ar pašvaldības institūcijām (izglītības iestādes atbildīgie speciālisti, pašvaldības izglītības speciālisti, sociālā dienesta, bāriņtiesas, Valsts bērnu tiesību aizsardzības inspekcijas un citi speciālisti).**

5. pielikums

ar 2025. gada 6. janvāra rīkojumu Nr.2-19/7 apstiprinātajiem

“Ventspils pirmsskolas izglītības iestādes

“Rūķītis” iekšējās kārtības noteikumi”

**Ventspils pirmsskolas izglītības iestādes “Rūķītis” un vecāku/likumisko pārstāvju rīcība izglītojamo infekcijas slimības gadījumos**

Ventspilī

Izstrādāts saskaņā ar MK 2013. gada 17. septembra

noteikumiem Nr. 890 “Higiēnas prasības bērnu uzraudzības

pakalpojumu sniedzējiem un izglītības iestādēm,

kas īsteno pirmsskolas izglītības programmu”

**1.Izglītības iestādes rīcība, ja reģistrēts infekcijas slimības gadījums:**

1.1. Noskaidrot bērnu prombūtnes iemeslus grupā, kurā reģistrēts saslimšanas gadījums (turpmāk - infekcijas skartā grupa), kā arī darbinieku prombūtnes iemeslus, kas bija kontaktā ar saslimušo bērnu, un informēt Slimību profilakses un kontroles centra Kurzemes reģionālās nodaļas epidemiologu.

1.2. Nekavējoties organizēt un veikt *kontaktpersonu\** medicīnisko novērošanu 7 dienas ilgi, sākot no dienas, kad bijis pēdējais kontakts ar slimnieku vai infekcijas izraisītāju nēsātāju, no rīta pirms pieņemšanas grupā veikt bērnu apskati, kā arī divas reizes dienā mērīt ķermeņa temperatūru.

1.3. Nepieņemt slimus bērnus (bērnam ir sāpes vēderā, caureja, slikta dūša, vemšana, paaugstināta ķermeņa temperatūra), nekavējoties izolēt saslimušo bērnu no pārējiem un telefoniski informēt vecākus,

1.4 .Nekavējoties telefoniski informēt Slimību profilakses un kontroles centra attiecīgās reģionālās nodaļas epidemiologu par iespējamu bērna vai darbinieka saslimšanas gadījumu.

1.5. Infekcijas skartajā grupā 7 dienas ilgi, sākot no dienas, kad bijis pēdējais kontakts ar slimnieku vai infekcijas izraisītāju nēsātāju, nodrošināt ierobežojošus pasākumus:

1.5.1. informēt (vēlams rakstiski) tos vecākus/likumiskos pārstāvjus, kuru bērni nav bijuši kontaktā ar slimnieku vai infekcijas izraisītāju nēsātāju, par iespējamās inficēšanās risku no citiem iespējams inficētiem grupas biedriem un ieteikt šiem bērniem veselības aizsardzības nolūkā inkubācijas perioda laikā jeb 7 dienas ilgi (pēc slimnieka vai infekcijas izraisītāju nēsātāja pēdējās iestādes apmeklējuma dienas) neapmeklēt infekcijas skarto grupu;

1.5.2. nepārcelt bērnus uz citām grupām;

1.5..3. nepārcelt personālu, kas strādā infekcijas skartajā grupā, uz citu grupu;

1.5.4. neapvienot ar citu grupu;

1.5.5.nerīkot kopīgus pasākumus, lai bērni no infekcijas skartās grupas nekontaktētu ar citu grupu bērniem, ko ievērot arī pastaigu laikā;

1.5.6. grupai, kurā ir reģistrēts saslimšanas gadījums, sporta nodarbības un mūzikas nodarbības organizēt pēdējai, pēc tam veikt telpu uzkopšanu;

1.5.7. grupas traukus dezinficēt.

1.6. Nodrošināt sanitāros mezglus ar šķidrajām ziepēm roku mazgāšanai.

1.7. Stingri sekot bērnu roku mazgāšanai pēc atnākšanas uz pirmsskolas izglītības iestādi, pirms ēšanas, pēc pastaigām un tualetes lietošanas. Nepieciešamības gadījumā, palīdzēt mazgāt rokas individuāli.

1.8. Stingri kontrolēt, lai bērni lietotu dvieļus atbilstoši individuālajam marķējumam.

1.9. Mazgāt un dezinficēt virsmas un inventāru, atbilstoši instrukcijām, izmantojot mazgāšanas un dezinfekcijas līdzekļus.

1.10. Nodrošināt , lai mazgāšanas un dezinfekcijas līdzekļi ir pietiekamā daudzumā un personāls ievēro to lietošanas instrukcijas.

1.11.Veikt koplietošanas telpu mitro uzkopšanu un vēdināšanu bērnu pastaigas laikā.

1.12. Izmantot tikai viegli mazgājamas rotaļlietas, mazgāt un dezinficēt tās katras darba dienas beigās, mīkstās rotaļlietas nelietot līdz ierobežojošo pasākumu pārtraukšanai, mazgāt tās veļas mazgājamā mašīnā.

1.13. Pieņemt ar akūtām zarnu infekcijām pārslimojošos bērnus vai infekciju izraisītāju nēsātājus pirmsskolas izglītības iestādē tikai ar ģimenes ārsta vai pediatra izziņu.

1.14. Iestādes darbiniekiem nekavējoties vērsties pie ģimenes ārsta un informēt iestādes administrāciju par iespējamu saslimšanu (simptomi – sāpes vēderā, caureja, slikta dūša, vemšana, paaugstināta temperatūra).

1.15. Piedalīties Slimību profilakses un kontroles centra speciālistu organizētajā kontaktpersonu izmeklēšanā uz akūtām zarnu infekcijām – sniegt informāciju par iestādes apmeklējumu un sagatavot kontaktpersonu sarakstu. Gadījumā, ja tiks veikta bērnu izkārnījumu laboratoriskā izmeklēšana, jāsaņem vecāku piekrišana. Ja vecāku piekrišana bērna izmeklēšanai nav saņemta, vecākiem pašiem ar bērnu jāvēršas pie ģimenes ārsta vai pediatra un bērns grupā jāpieņem tikai ar ģimenes ārsta vai pediatra izziņu par laboratoriskās izmeklēšanas veikšanu. Kontaktpersonām – iestādes darbiniekiem jāiesniedz izziņa no sava ģimenes ārsta par laboratoriskās izmeklēšanas veikšanas, ja tā nav veikta izglītības iestādē.

**2. Informēt nekavējoties vecākus/likumiskos pārstāvjus par veicamajiem infekcijas slimību ierobežojošiem un profilakses pasākumiem, t.sk. medicīnisko novērošanu, un ieteikt:**

2.1. Nodrošināt mājās bērna veselības stāvokļa novērošanu.

2.2. Nekavējoties vērsties pēc medicīniskās palīdzības, ja bērnam parādās slimības pazīmes (sāpes vēderā, caureja, slikta dūša, vemšana, paaugstināta ķermeņa temperatūra), informēt ārstu par to, ka pirmsskolas izglītības iestādē ir reģistrēts (i) zarnu infekcijas gadījums (i), kā arī pēc iespējas ātrāk informēt pirmsskolas izglītības iestādi par bērna saslimšanu.

2.3. Nodrošināt bērnu mājās ar atsevišķiem traukiem un personīgās higiēnas piederumiem (dvieļi u.c.).

2.4. Stingri sekot tam, kā bērns ievēro personīgo higiēnu, it sevišķi, kā mazgā rokas.

2.5. Nodrošināt mājās rūpīgu telpu uzkopšanu.

2.6. Precīzi pildīt ģimenes ārsta vai pediatra norādījumus.

3. Nodrošināt doto ieteikumu pasākumus katram sekojošam saslimšanas vai infekcijas izraisītāju nēsātāju gadījumam. Inkubācijas un medicīniskās novērošanas laiku ievērot no pēdējā slimnieka vai infekcijas izraisītāju nēsātāja izolēšanas datuma no kolektīva.

4. Ievērot Ministru kabineta 1999. gada 5. janvāra noteikumu Nr.7 “Infekcijas slimību reģistrācijas kārtība” 7.ᵌ punkta prasības: “Izglītības iestādes, sociālās aprūpes institūcijas vai citas iestādes vadītājs nodrošina informācijas sniegšanu telefoniski Slimību profilakses un kontroles centra attiecīgās reģionālās nodaļas epidemiologam, ja viņam radušās aizdomas par grupveida saslimšanu (iestādē ir divas vai vairāk personas ar šādām infekcijas slimības pazīmēm - caureja, vemšana, ādas vai acu āboli dzeltē, paaugstināta ķermeņa temperatūra, izsitumi vai citi ādas bojājumi.”

5. Šis dokuments ir Ventspils pirmsskolas izglītības iestādes “Rūķītis” “Iekšējās kārtības noteikumu ” neatņemama sastāvdaļa.

*\*Par kontaktpersonām uzskatīt bērnus, kuri bija tiešā vai netiešā kontaktā ar slimnieku vai infekcijas izraisītāju nēsātāju pirmsskolas izglītības iestādē (grupā, kopējā tualetē, vai garderobē). Ja reģistrēti divi un vairāk saslimšanas vai infekcijas izraisītāju nēsāšanas gadījumi vairākās grupās, pastāvot aizdomām, ka inficēšanās saistīta ar ēdināšanu, par kontaktpersonām uzskata visus bērnus un personālu pirmsskolas izglītības iestādē.*

Ventspils pirmsskolas izglītības iestādes

“Rūķītis” vadītāja L. Eizenbārde

6. pielikums

ar 2025. gada 6. janvāra rīkojumu Nr.2-19/7 apstiprinātajiem

“Ventspils pirmsskolas izglītības iestādes

“Rūķītis” iekšējās kārtības noteikumi”

**Drošības noteikumi Ventspils pirmsskolas izglītības iestādes “Rūķītis” izglītojamajiem**

Ventspilī

Izdoti saskaņā ar Ministru kabineta 2023. gada 22. augusta

noteikumiem Nr. 474 “Kārtība, kādā nodrošināma

izglītojamo profilaktiskā veselības aprūpe, pirmā palīdzība un drošība a izglītības iestādēs un to organizētajos pasākumos” IV. daļas 17. punktu

**Nr.1 “Drošības noteikumi telpās, kurās ir iekārtas un vielas, kas var apdraudēt izglītojamo drošību un veselību”**

1. Noteikumi ir saistoši un ievērojami visiem izglītības iestādes izglītojamajiem.

2. Ar noteikumiem izglītojamos iepazīstina grupu pedagogi septembrī un atkārtoti mācību gada laikā, apgūstot tēmu par drošību, kā arī pirms tādu jaunu darbību uzsākšanas, kuras var apdraudēt izglītojamo drošību un veselību.

3. Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4. Izglītojamā uzvedība un rīcība telpās:

4.1.Ņem instrumentus, kas paredzēti praktiskajam darbam tikai ar skolotājas atļauju!

4.2. Pa grupas telpu pārvietojies nesteidzoties un negrūstot citus bērnus.

4.3. Ja Tev jāpārvieto uz citu vietu savs krēsliņš, tad dari to uzmanīgi, celt virs galvas nav atļauts.

4.4. Nekāp grupas telpā uz mēbelēm (plauktiem, galdiem, krēsliem) ar kājām, jo tās var gāzties, un Tu vari gūt traumas. Ja Tev nepieciešama kāda lieta, ko Tu pats nevari aizsniegt, palūdz skolotājai.

4.5. Nelēkā pa gultu, Tu vari gūt traumu.

4.6. Rotaļlietas domātas, lai ar tām rotaļātos. Nemētājies ar tām, jo Tu vari trāpīt citam bērnam, izsist logam stiklu, tādejādi savainot sevi un citus.

4.7. Nekādā gadījumā nemēģini ēst zāles – tabletes, nogaršot mikstūras. Zāles drīkst lietot tikai pēc ārsta norādījumiem un tikai pieaugušo klātbūtnē.

4.8. Ziņo skolotājai, ja pamani kādam bērnam tabletes vai citus zāles.

4.9. Trauku mazgājamie līdzekļi paredzēti tikai trauku mazgāšanai.

4.10. Atpazīsti bīstamās vielas pēc iesaiņojuma brīdinājuma simboliem. Tikai pieaugušie drīkst rīkoties ar tām.

**Nr. 2 “Ugunsdrošības noteikumi”**

1. Noteikumi ir saistoši un ievērojami visiem pirmsskolas izglītības iestādes izglītojamajiem.
2. Ar noteikumiem izglītojamos iepazīstina grupu pedagogi septembrī un atkārtoti mācību gada laikā, apgūstot tēmu par ugunsdrošību.
3. Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4. Izglītojamā uzvedība un rīcība telpās:

4.1. Rīkojies ātri! Skrien prom no degošās telpas un nekavējoši sauc skaļi palīgā pieaugušo un pastāsti par redzēto.

4.2. Klausi pieaugušā norādījumus – kuru evakuācijas ceļu izmantos, lai izkļūtu no telpas.

4.3. Pēc izkļūšanas no telpas ātri sastājies pa pāriem, ja tas Tev iespējams, lai pieaugušie varētu saskaitīt bērnus.

4.4. Zvani ugunsdzēsējiem uz 112 – pasakot, kas deg, savu vārdu, uzvārdu, adresi.

4.5. Uzreiz pamet telpu, nemēģini noslēpties no liesmas telpā – ugunsdzēsēji vai pieaugušie var dūmos tevi nepamanīt.

4.6. Ja telpa ir pilna ar dūmiem, izkļūt no tās ir jācenšas rāpus vai līšus, jo dūmi ceļas augšup un pie grīdas zem dūmiem ir vieglāk elpot un labāk var redzēt. Dūmos cilvēki var nosmakt.

4.7.Ja nevari atstāt telpu, ej pie loga, rādi zīmes ar rokām, kliedz, lai Tevi pamana.

4.8. Nekrīti panikā un nelec pa logu, ja nav iespējams izkļūt no telpas. Gaidi ugunsdzēsējus – Tevi noteikti izglābs.

4.9. Kad atbrauks ugunsdzēsēji, klausi viņus un nebaidies, viņi zina kā Tevi izglābt.

4.10. Ja deg drēbes, apstājies, neskrien! Ja skriesi – uguns liesmas paliks vēl lielākas!

4.11. Ātri nogulies zemē! Vārties pa zemi vai grīdu, tad uguns liesmas ātrāk nodzisīs.

5. Sērkociņi un šķiltavas nav rotaļlietas. Ar tiem spēlēties ir bīstami. Var izcelties ugunsgrēks.

6. Svecītes un brīnumsvecītes dedzināt drīkst tikai kopā ar pieaugušajiem.

7. Pie ugunskura ārā drīkst uzturēties tikai kopā ar pieaugušo.

8. Nemet ugunskurā priekšmetus, kuri var sprāgt – aerosola baloniņus, šīferi. Tie var eksplodēt un ievainot Tevi.

**Nr. 3 “Elektrodrošības noteikumi”**

1. Noteikumi ir saistoši un ievērojami visiem pirmsskolas izglītības iestādes izglītojamajiem.

2. Ar noteikumiem izglītojamos iepazīstina grupu pedagogi septembrī un atkārtoti mācību gada laikā, apgūstot tēmu par drošību.

3. Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4.Izglītojamā rīcība, ievērojot elektrodrošības noteikumus:

4.1.Nekad neaiztiec elektriskās iekārtas, nemēģini viņas izjaukt.

4.2.Nebāz pirkstus, priekšmetus (šķēres, adatas, pildspalvas, zīmuļus) elektrības kontaktos.

4.3. Atceries, ka elektrības vadus no kontaktligzdām atvienot drīkst tikai pieaugušie.

4.4. Ja redzi zemē nomestus vadus, neķeries klāt, pastāsti par to pieaugušajiem.

4.5.Uzmanies, ja izdzirdi sprakšķus elektrības vadā, kontaktligzdā vai ierīcē, kas pieslēgta elektrībai, vai arī pamani dūmus, nekavējoties atstāj telpu un sauc palīgā pieaugušo.

4.6.Nepieskaries dzirksteļojošai vietai.

**Nr. 4**  **“Rīcība pirmās palīdzības sniegšanā”**

1. Noteikumi ir saistoši un ievērojami visiem pirmsskolas izglītības iestādes izglītojamajiem.

2. Ar noteikumiem izglītojamos iepazīstina grupu pedagogi septembrī un atkārtoti mācību gada laikā, apgūstot tēmu par drošību.

3. Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4.Izglītojamā rīcība:

4.1. Ziņo pieaugušajiem, ja sajūti sāpes savā ķermenī, esi guvis traumu.

4.2. Palīdzi piecelties pakritušam bērnam, izrādi līdzjūtību, jo viņam sāp.

4.3. Ja stipri tek asinis, uzliec salveti, tīru kabatlakatiņu.

4.4. Atceries, ja asiņo deguns, galvu nedrīkst atliekt, jo asinis var iekļūt elpvados. Galva jānoliec uz priekšu. Uz pieres vai spranda var uzlikt mitru kompresi.

4.5. Ja esi stipri sasitis galvu – jāapguļas uz sāniem, jāgaida pieaugušā palīdzība.

4.6. Ja esi iegriezis pirkstā – cel roku uz augšu un griezies pie pieaugušā, pastatot, kas noticis.

4.7. Saslapināji kājas –pārvelc apavus, zeķes, neturi kājas slapjas.

4.8. Nosalušas kājas – lēkā, skrien, kustini kāju pirkstus.

4.9. Pārkarsi saulē – dodies ēnā un pasauc pieaugušo.

**Nr.5** **“Drošības noteikumi, ejot ekskursijās, pastaigās un pārgājienos”**

1. Noteikumi ir saistoši un ievērojami visiem pirmsskolas izglītības iestādes izglītojamajiem.

2. Ar noteikumiem izglītojamos iepazīstina grupu pedagogi pirms katras pastaigas, ekskursijas un pārgājiena.

3. Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls” norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4. Pirms došanās grupas ekskursijās, izbraukumos vai pārgājienos atbildīgais grupas skolotājs vadītājai iesniedz rakstisku informāciju, kurā norādīts pārgājiena vai ekskursijas mērķis, maršruts, ilgums, dalībnieku saraksts, vecums, pārvietošanās veids, saziņas iespējas un pirmās palīdzības sniegšanas iespējas, vecāku kontakttālrunis un vecāku paraksts.

4.1.Pirms došanās pastaigā ārpus iestādes teritorijas, pedagogs izdara ierakstu pastaigu reģistrācijas žurnālā, norādot pastaigas datumu, maršrutu, bērnu skaitu, iziešanas laiku.

5. Izglītojamā rīcība, ievērojot noteikumus:

5.1. Pastaigas laikā ārpus iestādes teritorijas jāiet pa pāriem aiz pieaugušā. Otrs pieaugušais ies kolonas aizmugurē.

5.2. Pārbaudi vai kurpju auklas aizsietas, apģērbs kārtībā.

5.3. Izpildi pieaugušā norādījumus par pārvietošanās kārtību.

5.4. Ievēro ceļu satiksmes noteikumus:

5.4.1. Atceries, ka iela nav domāta rotaļām un skriešanai!

5.4.2. Nespēlējies ielu un dzelzceļu tuvumā!

5.4.3. Iegaumē, ko nozīmē luksofora katras krāsas gaisma (sarkanā – stāvi, dzeltenā – gaidi, zaļā –ej). Ievēro to ik dienas!

5.4.4. Šķērso ceļu pie zaļās gaismas tikai pa gājēju pāreju!

5.4.5. Dzelzceļa sliedes drīkst šķērsot tikai pārbrauktuvju vietās.

5.4.6. Negrūd citus bērnus, jo Tu vari nejauši uzgrūst otru bērnu uz ceļa, kur brauc mašīna.

5.4.7. Atceries, ka nedrīkst aiztikt stikla lauskas, nepazīstamas sēnes, ogas, augus, šļirces, asus zarus.

5.4.8. Nemēģini nogaršot visu, noraut visu – ogas, zariņus, zālītes u.c.

5.4.9. Iekāpjot autobusā, ievēro pieklājību.

5.4.10. Pirms autobusa vadītājs uzsācis braukt, apsēdies un piesprādzējies.

5.4.11.Brauciena laikā nestaigā pa autobusa salonu, netrokšņo.

5.4.12. Ziņo skolotājai, ja jūties slikti.

5.4.13. Sastopoties ar dzīvniekiem tikai vēro tos.

5.4.14. Neņem saldumus vai kādas citas lietas no nepazīstamiem.

5.4.15. Svešas lietas – somas, kastes, rotaļlietas neaiztiec – tas var būt bīstami.

1. **Nr. 6 “Drošības noteikumi izglītības iestādes organizētajos pasākumos”**

1. Noteikumi ir saistoši un ievērojami visiem pirmsskolas izglītības iestādes izglītojamajiem.

1. 2. Ar noteikumiem izglītojamos iepazīstina grupu pedagogi septembrī un atkārtoti mācību gada laikā, apgūstot tēmu par drošību, pirms katra pasākuma apmeklējuma.

3. Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4. Izglītojamā rīcība pasākuma laikā:

4.1. Uzmanīgi klausies skolotāja vai svētku vadītāja norādījumus.

4.2. Izturies pieklājīgi pret citiem bērniem, negrūsties un neskrien pa zāli vai citu telpu.

4.3. Ja esi pazaudējis savus draugus vai vecākus, stāvi uz vietas, nekur neej, viņi paši tevi sameklēs.

4.4. Ja pēkšņi pazūd gaisma telpā, kur ir svētki, ieklausies, ko saka skolotāja un seko viņas norādēm. Uzvedies mierīgi.

4.5. Neaiztiec vadus, mūzikas instrumentus, un citas lietas, kas nodrošina pasākuma norisi.

4.6. Pasākumos piedalies apģērbā un apavos, kas tev ļauj brīvi kustēties un pārvietoties.

4.7. Ja Tev tiek piedāvāta maska vai cits tērps, kas Tev liedz brīvi izteikties, traucē kustēties vai elpot, par to saki pieaugušajam un šo tērpu nevelc.

4.8. Ja esi ieraudzījis savus vecākus, uzreiz neskrien viņiem klāt, skolotāja pateiks, kad varēsi pieiet pie saviem vecākiem.

4.9. Ja Tevi uzrunā un aicina līdzi nepazīstams cilvēks, neatbildi un neseko viņam. Pastāsti par to skolotājai vai vecākiem.

4.10.Nespiedies pūlī, tā Tu nodarīsi pāri sev un cietiem. Tu visu tāpat redzēsi un dzirdēsi.

4.11.Ziņo skolotājai, ja jūties slikti, esi guvis traumu.

1. **Nr. 7** **“Drošības noteikumi sporta sacensībās un nodarbībās”**
2. 1. Noteikumi ir saistoši un ievērojami visiem pirmsskolas izglītības iestādes izglītojamajiem.
   1. 2. Ar noteikumiem izglītojamos iepazīstina grupu pedagogi septembrī un atkārtoti mācību gada laikā, pirms katrām sporta sacensībām, pirms jaunu darbību uzsākšanas, kuras var apdraudēt izglītojamo drošību un veselību.
3. 3. Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4. Izglītojamā rīcība sporta nodarbību un pasākumu laikā:

4.1. Piedalies sporta sacensībās un nodarbībās tikai speciālā apģērbā un apavos.

4.2. Uzmanīgi klausies sporta skolotāja norādījumus un spēļu noteikumus.

4.3. Sporta nodarbībās nelieto nekādas rotaslietas – ķēdītes, pulksteņus u.c.

4.4. Uz sporta nodarbībām ejot, nekošļā košļājamo gumiju vai citas ēdamas lietas.

4.5. Lieto sporta inventāru tikai ar skolotāja atļauju un viņa norādījumiem.

4.6 .Uzmanīgi ieklausies skolotāja teiktajās instrukcijās un precīzi tās izpildi.

4.7. Pēc paveiktā vingrinājuma noliec sporta inventāru tam paredzētajā vietā.

4.8. Piedaloties pasākumā, raugies, kur ir tavas grupas, komandas biedri vai skolotājs, lai neapmaldītos cilvēku pūlī.

4.9. Ziņo skolotājam, ja esi sporta nodarbības laikā savainojies.

4.10. Ja Tev, veicot kādu aktivitāti, paliek slikta pašsajūta, nekavējoties par to saki grupas skolotājai vai sporta skolotājam.

1. **Nr. 8** **“Izglītojamo rīcība ekstremālās situācijās.”**
2. 1.Noteikumi ir saistoši un ievērojami visiem pirmsskolas izglītības iestādes izglītojamajiem.
3. 2.Ar noteikumiem izglītojamos iepazīstina grupu pedagogi septembrī un atkārtoti mācību gada laikā, apgūstot tēmu par drošību .
4. 3.Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4. Izglītojamā rīcība ugunsgrēka gadījumā:

4.1. Rīkojieties ātri! Skrien prom no degošās telpas un nekavējoties sauc skaļi palīgā pieaugušo un pastāsti par redzēto.

4.2. Klausi pieaugušā norādījumus – kuru evakuācijas ceļu izmantos, lai izkļūtu no telpas.

4.3. Pēc izkļūšanas no telpas ātri sastājies pa pāriem, ja tas tev iespējams,

lai pieaugušie varētu saskaitīt bērnus.

4.4. Zvani ugunsdzēsējiem uz 112, pasakot, kas deg, savu vārdu, uzvārdu, adresi.

4.5. Uzreiz pamet telpu, nemēģini noslēpties no liesmas telpā – ugunsdzēsēji vai pieaugušie var dūmos tevi pamanīt.

4.6. Ja telpa ir pilna ar dūmiem, izkļūt no tās ir jācenšas rāpus vai līšus, jo dūmi ceļas augšup un pie grīdas zem dūmiem ir vieglāk elpot un labāk var redzēt. Dūmos cilvēki var nosmakt.

4.7. Ja nevari atstāt telpu, ej pie loga, rādi zīmes ar rokām, kliedz, lai tevi pamana.

4.8. Ja nevari izkļūt no telpas, mēģini radīt troksni, lai pārējie zinātu, kur tu atrodies. To vislabāk izdarīt, klauvējot ar kādu priekšmetu.

4.9. Nekrīti panikā un nelec pa logu, ja nav iespējams izkļūt no telpas. Gaidi ugunsdzēsējus – tevi noteikti izglābs.

4.10. Kad atbrauks ugunsdzēsēji, klausi viņus un nebaidies, viņi zina kā tevi izglābt.

4.11. Ja deg drēbes, apstājies, neskrien! Ja skriesi – uguns liesmas paliks vēl lielākas!

4.12. Ātri nogulies zemē! Piespied degošu vietu pie zemes, tad uguns liesmas ātrāk nodzisīs.

5. Izglītojamā rīcība, sajūtot gāzes smaku:

5.1. Steidzīgi par to pasaki pieaugušajam.

5.2. Atstāj telpu pēc iespējas ātrāk.

6. Izglītojamā rīcība plūdu gadījumā:

6.1. Uzmanīgi klausies pieaugušā norādījumos.

7.Izglītojamā rīcība vardarbības situācijā:

7.1.Nekad uz ielas nerunā ar nepazīstamiem cilvēkiem.

7.2.Nekādā gadījumā nekāp svešā mašīnā. Ja tevi mēģina iesēdināt ar viltu vai varu,

pretojies un skaļi sauc palīgā.

7.3.Ja tavu ķermeni aizskar svešs cilvēks, obligāti pretojies un sauc pēc palīdzības.

Pastāsti par notikušo pieaugušajiem.

7.4.Nepiekrīti iet līdzi nepazīstamiem bērniem vai pieaugušajiem krūmos, jaunceltnē,

vai kādā vietā, kur būs „brīnumi” – klauni, kaķēni, kucēni vai iedos saldējumu vai

konfektes u.c.

8. Izglītojamā rīcība spēcīgas vētras gadījumā:

8.1. Izpildi visus pieaugušā norādījumus!

8.2. Neatstāj bez pieaugušā atļaujas mācību telpas1

8.3. Neuzturies logu tuvumā!

8.4. Ja pēkšņi pazūd gaisma telpās, ieklausies, ko saka skolotāja un seko viņas norādēm! Uzvedies mierīgi!

8.5. Ziņo skolotājai, ja tev ir kāda vajadzība vai jūties slikti!

1. **Nr. 9** **“Izglītojamo rīcība nestandarta situācijās.”**
2. 1.Noteikumi ir saistoši un ievērojami visiem pirmsskolas izglītības iestādes izglītojamajiem.
3. 2.Ar noteikumiem izglītojamos iepazīstina grupu pedagogi septembrī un atkārtoti mācību gada laikā, apgūstot tēmu par drošību un katru reizi pirms jaunu darbību uzsākšanas, kuras var apdraudēt izglītojamo drošību un veselību.
4. 3.Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4. Izglītojamā rīcība redzot ko neierastu, nezināmu:

4.1. Pasaki pieaugušajam, ja redzi ko neparastu.

4.2. Neņem rokās svešas, nepazīstamas lietas.

4.3 Dzirdot trauksmes signalizācijas skaņas, seko pieaugušā norādījumiem un atstāj telpu.

4.4. Esi apdedzinājis roku -turi to zem tekoša ūdens krāna līdz sāpes mazinās.

4.5. Iedūrās skabarga – griezies pēc palīdzības pie pieaugušā.

4.6. Izkritušu bateriju no rotaļlietas atdod pieaugušajam.

**Nr. 10** **“Ceļu satiksmes drošības noteikumi”**

1. 1.Noteikumi ir saistoši un ievērojami visiem pirmsskolas izglītības iestādes izglītojamajiem.
2. 2.Ar noteikumiem izglītojamos iepazīstina grupu pedagogi septembrī un atkārtoti mācību gada laikā, apgūstot tēmu par ielu un transportu, par ceļu satiksmes drošību un katru reizi pirms jaunas darbības uzsākšanas, kuras var apdraudēt izglītojamo drošību un veselību.
3. 3.Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.
4. 4.Izglītojamā rīcība uz ielas:

4.1.Atceries, ka iela nav domāta rotaļām un skriešanai.

4.2.Nerotaļājies uz ceļa vai dzelzceļa tuvumā.

4.3.Iegaumē, ko nozīmē luksofora katras krāsas gaisma (sarkanā – stāvi; dzeltenā – gaidi; zaļā – ej). Ievēro to ik dienas!

4.4.Šķērso ceļu tikai pie zaļās gaismas gājēju pārejās.

4.5.Brauc ar velosipēdu pa ielu tikai kopā ar pieaugušo, uzliekot galvā ķiveri.

4.6.Nekad uz ielas nerunā ar nepazīstamiem cilvēkiem.

4.7.Nekādā gadījumā nekāp svešā mašīnā. Ja tevi mēģina iesēdināt ar viltu vai varu, pretojies un skaļi sauc palīgā.

4.8.Ja tavu ķermeni aizskar svešs cilvēks, obligāti pretojies un sauc pēc palīdzības. Pastāsti par notikušo pieaugušajiem.

4.9.Nepiekrīti iet līdzi nepazīstamiem bērniem vai pieaugušajiem krūmos, jaunceltnē, vai kādā vietā, kur būs „brīnumi” – klauni, kaķēni, kucēni vai iedos saldējumu vai konfektes u.c.

**Nr. 11** **“Drošības noteikumi uz ūdens un ledus.”**

1. 1.Noteikumi ir saistoši un ievērojami visiem pirmsskolas izglītības iestādes izglītojamajiem.
2. 2.Ar noteikumiem izglītojamos iepazīstina grupu pedagogi septembrī un atkārtoti mācību gada laikā, apgūstot tēmu par drošību uz ūdens un ledus un katru reizi pirms jaunu darbību uzsākšanas, kuras var apdraudēt izglītojamo drošību un veselību.
3. 3.Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4. Izglītojamā rīcība pie ūdens:

4.1.Tuvojies upei, ezeram, dīķim tikai kopā ar pieaugušo.

4.2. Ej ūdenī tikai kopā ar pieaugušo.

4.3. Nestāvi un nespēlējies vietās, no kurām var iekrist ūdenī.

4.4. Nekad nespēlē spēles, kur kādu bērnu tur zem ūdens, jo bērns var aizrīties ar ūdeni un nosmakt.

4.5.Nepeldi tālu ar piepūšamiem matračiem un kamerām, jo ja tie sāks zaudēt

gaisu, tu nogrimsi. Peldies tikai kopā ar pieaugušo!

4.6.Nejokojies ūdenī, skaļi saucot: „Palīgā, es slīkstu!”, jo situācijā, kad tiešām var būt vajadzīga palīdzība, neviens tev nepievērsīs uzmanību.

4.7.Aizsalušām upēm, ezeriem vai dīķiem tuvojies tikai kopā ar pieaugušajiem.

1. **Nr. 12** **“Noteikumi, ievērojot personīgo higiēnu un darba higiēnu.”**
2. 1.Noteikumi ir saistoši un ievērojami visiem pirmsskolas izglītības iestādes izglītojamajiem.
3. 2.Ar noteikumiem izglītojamos iepazīstina grupu pedagogi septembrī un atkārtoti mācību gada laikā, apgūstot tēmu par cilvēka ķermeni un katru reizi pirms jaunu darbību uzsākšanas, kuras var apdraudēt izglītojamo drošību un veselību.
4. 3.Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls” norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4. Izglītojamā rīcība, ievērojot noteikumus:

4.1.Seko sava apģērba tīrībai, matu kārtībai.

4.2.Lūdz pieaugušā palīdzību, ja pats nevari aizpogāt pogas, aizsiet kurpju auklas.

4.3.Ievēro, ka virsdrēbes un ielas apavi jāatstāj garderobē.

4.4.Slapjo apģērbu neliec garderobes skapītī, bet liec žāvēties.

4.5.Sporta nodarbībās piedalies tikai sporta apģērbā un apavos.

4.6.Vienmēr lieto tikai savus personīgās higiēnas piederum: ķemmi, kabatlakatiņu, zobu birsti.

4.7.Mazgā rokas pirms katras ēdienreizes, pēc tualetes lietošanas un kad tas ir nepieciešams pēc dažādu darbu veikšanas.

4.8.Strādājot izmanto tikai pieaugušā atļautos darba rīkus bērniem un mazgāšanas līdzekļus – ūdeni un ziepes.

4.9.Noliec darba instrumentus pēc darba tiem paredzētajā vietā.

4.10.Strādājot ar krāsām, plastilīnu – izmanto paliktni.

**Nr. 13** **“Darba drošības noteikumi, veicot praktiskos darbus.”**

1. 1.Noteikumi ir saistoši un ievērojami visiem pirmsskolas izglītības iestādes izglītojamajiem.
2. 2.Ar noteikumiem izglītojamos iepazīstina grupu pedagogi septembrī un atkārtoti mācību gada laikā, veicot praktiskos darbus un katru reizi pirms jaunu darbību uzsākšanas, kuras var apdraudēt izglītojamo drošību un veselību.
3. 3.Pedagogs izglītojamo iepazīstināšanu ar šiem noteikumiem reģistrē “Pirmsskolas izglītības skolotāja dienasgrāmatā”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.

4. Izglītojamā rīcība, ievērojot noteikumus:

4.1.Ņem instrumentus, kas paredzēti praktiskam darbam, tikai ar skolotājas atļauju.

4.2.Sagatavo savu darba vietu saskaņā ar saņemto uzdevumu.

4.3.Novieto nepieciešamos instrumentus akurāti un pārliecinies par to darba kārtību.

4.4.Turi kārtībā savu darba vietu.

4.5.Esi uzmanīgs! Nestaigā ar instrumentiem rokās un netraucē citus bērnus.

4.6.Novieto grieznes uz galda, kad esi padarījis darbu.

4.7.Nevicies ar grieznēm, īlenu, zīmuli, otu vai adatu, jo tā vari savainot citus bērnus.

4.8.Asos darba rīkus (īlenu, adatas) pēc darba pabeigšanas atdod pieaugušajam.

4.9.Diegu nogriez tikai ar grieznēm, drāti noknieb ar knaiblēm.

4.10. Darbu pabeidzot, noliec visus darba rīkus vietā.

1. **Nr. 14** **“Drošības noteikumi mācību laikā un mācību nodarbību starplaikos.”**
2. 1.Noteikumi ir saistoši un ievērojami visiem pirmsskolas izglītības iestādes izglītojamajiem.
3. 2.Ar noteikumiem izglītojamos iepazīstina grupu pedagogi septembrī un atkārtoti mācību gada laikā pirms jaunu darbību uzsākšanas, kuras var apdraudēt izglītojamo drošību un veselību.
4. 3.Pedagogs izglītojamo iepazīstināšanu ar šiem noteikumiem reģistrē “Iepazīstināšana ar drošības noteikumiem reģistrācijas žurnāls”, norādot drošības noteikumu nosaukumu, datumu, izglītojamo skaitu, apliecinot ierakstu ar savu parakstu.
5. 4.Izglītojamā rīcība:
6. 4.1.Pa grupas telpu pārvietojies mierīgi.
7. 4.2.Sagatavo savu darba vietu saskaņā ar saņemto uzdevumu.

4.3. Izvēlies nepieciešamos darba rīkus, mācību materiālus atbilstošiveicamajam uzdevumam.

4.4.Esi uzmanīgs! Ievēro citu bērnu vajadzības!

4.5. Rotaļnodarbību laikā izpildi skolotājas norādījumus.

4.6. Rotaļlietas domātas rotaļām – nemētājies ar tām!

4.7.Nekāp grupas telpā uz mēbelēm ar kājām, jo tās var apgāzties un Tu vari gūt traumu.

Ventspils pirmsskolas izglītības

iestādes “Rūķītis” vadītāja L.Eizenbārde